text:
Oranjestad, 22 maart 2014. Ya ta mas cu un anja cu e hoben atleta di e deporte di landamento sincroniza, Kyra Hoevertsz, a establece su mes na California, pa eynan continua su estudio y tambe desaroya su mes den su deporte como miembro di e club Walnut Creek Aquanuts.
Siman pasa e equipo completo a participa na e “West Zone Junior Championship” na Mesa, Arizona, caminda cu nan mester a logra supera e puntuacion di 73 punto pa por a gana e derecho di participa na e campeonato nacional di Merca cu equipo den e categoria “junior”, cu ta di 14 te cu 18 aña di edad.
Diabierna durante e “West Zone Junior Championships” a toca e prome mitar di e competencia, esta den e figuranan tecnico, y tabata tin no menos cu 119 participante. Figuranan tecnico ta un di e fortalezanan di Kyra y e tabata tin confianza cu esaki lo a bai bon. Como e unico landadora no procedente di Merca, Kyra a logra un puntuacion total cu a posicion’e na di 8 puesto entre e 119 landadornan, lagando pues un tremendo impresion atras.
Diadomigo a tuma lugar e competencia cu ta e rutina riba musica. Cu un presentacion tremendo di e equipo di “Walnut Creek Aquanuts” a impresiona e jueznan y na final di e presentacion, e puntuacion a wordo presenta: 82.500 punto! Mas cu suficiente punto di loke nan mester a alcanza pa por a clasifica pa e campeonato nacional! Fuera di esei nan a gana Medaya di Oro!! Cu un cara di alegria, Kyra hunto cu su team tawata masha contento mes, nan a logra nan meta!
Bista awor ta cambia pa e Campeonato Nacional Junior di Merca, cu ta tuma lugar na Oro Valley, Arizona, den luna di april. Eynan Kyra ta competi cu su club Walnut Creek Aquanuts den e evento di equipo y tambe den e evento di Combo.
E anja aki Kyra no ta preparando pa competi cu solo, ya cu e ta den un programma di preparacion pa bai competi cu su Duet Partner di Aruba esta Anouk Eman den e luna nan juni, juli y augustus representando Aruba den diferente competencianan. Tur esaki pa hasi un preparacion pa e Weganan CAC cu lo tuma lugar na luna di November na Vera Cruz, Mexico, y na unda Kyra hunto Cu Anouk lo representa Aruba.


c: text/html

text:
Control di terenonan pa reparticion di Huurgrond
Diabierna 18 di september, un taskforce cu ta consisti di Bureau City Inspector (BCI), Directie Natuur en Milieu (DNM) y Directie Infrastructuur en Planning (DIP) a controla algun tereno den bisindario di Tamarijn. E terenonan aki pronto lo ta disponibel como huurgrond pa nos cunukeronan.
BCI como miembro di e taskforce tabata presente pa controla pa sushi den e mondi den caso cu un limpiesa mester tuma luga. DNM ta controla e diferente matanan presente y haci anotacion di especienan protegi cu mester conserva y DIP ta encarga cu e parti di reparticion di e terenonan. Otro miembronan di e taskforce cu tin un rol importante ta Kadaster pa e parti di midimento di tereno y Santa Rosa pa e control di plantacion.
Ta importante pa comunidad ta informa cu mientras cu ta sigui cu trabounan pa pone mas tereno na disponibilidad pa nos cunukeronan planta, ta pidi poco pasenshi pa cierto proceso cu ta tuma tempo, pero cu e departamentonan concerni ta atendiendo cu ne.

robotstxt: allowed

filter: keep


text:
Malvido Carrillo: ‘Rubiano discrimina na Hulanda ta keda discrimina contra Latino’
“Mare mi por a bay bek den tempo cu mi tabata bay scol basico cu e durf cu mi tin awo pa desmenti hende...
‘Hobennan tin un potencial inmenso’
"Nos hobennan ta traha di diamante y oro, pero nan no a haya chens pa briya ainda. Tur di nan ta aki cu potencial...
Leoni ‘Noni’ Brokke ta recuperando keto bay y lo lanta un fundacion
Un di e casonan extraordinario cu a tuma luga den 2017 tabata esun di Leoni ‘Noni’ Brokke. Manera conoci, Noni tabata envolvi den un...
Entrepeneur Arubano ta purba amplia aprecio pa koffie pa medio di su negoshi
Siman pasa a tuma luga e coffee tasting di Hunt Brothers Coffee na Craft, cual a mira un interes pa personanan cu tabata curioso...
‘Ora husticia no para banda di bo, bo mesun yiu ta perde confiansa den...
Despues cu hobencita di 14 aña Eugelisa Martis a huy for di cas riba diasabra anochi rond di 7 or, mama di e mucha...
Kinderarts na hospital: Casonan manera Rishandroh y Eugene tur dia
Kinderarts na hospital Louise Rafael-Croes - kende ta trata cu casonan di abuso sexual/fisico di mucha - a enfatisa siman pasa cu e meldcode...
Hoben Arubano pega na Venezuela ta conta su storia
Un hoben Arubano cu tabata pega na Venezuela ta conta Bon Dia Aruba e storia di su vakantie recien cu a dal un bolter...
‘Abortus ta un secreto publico’
E tema di abortus ta keda un secreto pa mayoria hende rond di Aruba. Bon Dia Aruba a entrevista un apotheker y Famia Planea...
“Mi bida na Hulanda, nunca lo por compara cu mi bida na Aruba”
Studiando trabou social specialisa riba cierto gruponan na Hulanda, e hoben Arubiano Nicole ten Have tin planes grandi pa su isla. Den e entrevista...
Artista Jess Wolff: ‘Experimentacion ta desaroya identidad’
Durante un entrevista cu artista multidisciplinario Jess Wolff, Bon Dia a combersa cu e artista riba e importancia di experimenta tanto den creatividad como...


text:
Oranjestad-Director di Departamento Maritimo Carlyle de Coteau a indica cu ta cla pa inicia un periodo nobo pa sector maritimo Aruba.
Manera ta conoci entrante 1 di april 2015 lo cuminsa cu e conbranza na barconan pa haci actividadnan den nos awanan teritorial.
E procedura pa e logra esaki tabata un caminda largo.
Sr. De Coteau a indica cu e proceso aki ta un procedura completamente nobo den Reino.
Ta asina cu ningun partner den Reino ta cobra pa uso di nan awanan teritorial.
E inciativa aki ta uno sigur di elogia Minister Oduber kende a mira e potencial pa establece e ley aki y haci di Aruba un bes mas un ehempel den Reino como e prome cu ta cuminsa cobra pa barconan haci uso di nos awanan.
Sr. De Coteau a splica cu Aruba tin dos pida awa unico den region, cu ta consisti di e transshipment area y e maintanance area. Tambe el a indica cu awor aki cu e introduccion di e ley aki tur cu haci uso di nan lo mester paga pa haci esaki.
E haven en redeverordering ta un ley unico y cu hopi beneficio pa pais Aruba. Esaki ta e oportunidad pa cuminsa un industria y sector economico nobo pa Aruba dentro di e sector maritimo, Sr. De Coteau a bisa.


text:
Alan Howell orguyoso cu mocion presenta pa su persona a bira un realidad
Awo hobennan femenino tambe por forma parti di Formacion Social
Parlamentario di POR, Alan Howell durante un encuentro cu prensa a comenta riba e firmamento di protocol cu a tumadiabierna ultimo entre Aruba y Hulanda. Na ocasion di e firmamento aki tabata presente Prome Minister, Minister diAsuntonan Social y e comandantenan van Beekhhuizen y Boots.
E protocol tin di haber cu formacion social y a firma pa e hobennan femenino tambe por forma parti di e trayecto aki. “Loke a yena mi persona cu orguyo y gran satisfaccion ta e echo cu dia 5 di april 2019 mi a entrega un mocion den nomber diFraccion di POR relaciona cu e tema aki, esta di inclui e hobennan hende muhe den e formacion social tambe”, Howell a declara.
E parlamentario di POR ta agradecido cu na momento cu el a presenta e mocion aki den Parlamento, tur fraccion presente na e momento ey a brasa e idea aki y a vota na fabor di dje.
El a gradici gobierno pa tene cuenta cu e mocion cu el a presentaden cual e ta bisa cu considerando cu nos no por desmenti cu nos tin un Crisis Social; Cu ultimo añanan ta un echo cu hobennan femenino tambe tin hopi problema social cu ta afectanan comportacion; Cu ta un echo cu ultimo añanan hopibringamento publico na scolnan ta di hobennan femenino; Cu a reinicia cu e programa di Formacion Social pa hobennanmasculino; Cu tin hopi peticion den nos comunidad pa hobennanfemenino por forma parti di e programa di Formacion Social; Cu e programa di Formacion Social ta yuda e hobennan cu taparticipa den dje pa reincorpora nan mes positivamente den comunidad cu e posibilidad di haya un bon trabou. Ta dicidi: Di urgi gobierno pa studia profundamente e posibilidad pa mas lihecu ta posibel laga e hobennan femenino forma parti tambe di e programa di Formacion Social y asina duna e hobennan aki e mesun oportunidad cu e hobennan masculino pa ta un mihociudadano den nos comunidad y logra haya un bon trabou nabeneficio di henter Aruba.
Alan Howell a probecha e ocasion pa gradici Hulanda, marinierskazerne y logicamente gobierno di Aruba tambe pa haci e mocion cu el a presenta na april 2019 un realidad, dunando asina nos hobennan femenino tambe un oportunidad pa reforma nan mes. Aki el a menciona cu ta varios hobenfemenino a acerca su persona y puntra pakico nan no por tin e oportunidad di join e Formacion Social y wordo disciplina y poni bek riba e bon caminda pa port a miho ciudadanonan naAruba.
El a encurasha e mayornan pa tuma contacto cu Sra. Ras cu tadirigi esaki na Marinierskazerne pa wak e posibilidadnan pa inscribi e yiu muhe(nan) den e programa di Formacion Social.
Concluyendo, Howell a expresa cu ta asina aki Parlamentomester funciona, no ta importante cua fraccion a entrega unmocion, cu importante ta bienestar di nos Pais Aruba y namomento cu un mocion ta bon, ta importante pa tur fraccionpara tras di e mocion aki y despues ta mas importante ainda pa gobierno honra e mocion.


text:
Politur News
-
Djabièrnè 31 di Oktober den oranan di mainta a tuma lugá entrega di e quadnan di Politur
Na e okashon spesial aki tabata presente Ministro di Hustisia mr. Nelson Navarro i Ministro di Asuntunan Ekonómiko i di Turismo Sr. Stanley Palm. Tabata ku koperashon di e kompañianan CPA/KTK i Curinde, ku ta resortá bou di e kartera di Minister Palm, ku Politur por a kumpra e quadnan aki. E kompañia serka kua Politur a kumpra e quadnan ta Curaçao Buggy Adventures. Tarea di e quadnan (vehíkulonan pa tereno difisíl) ta pa garantisá seguridat i protekshon na turistanan ku ta di bishita nos isla. P’esei mes nan lo ta den operashon den areanan manera Westpunt i bisendario tambe. Ta bon pa menshoná pa esnan ku ainda no sa, ku Politur su ofisina den e warda di polis na Westpunt ta operashonal pa algun tempu kaba i ku e ta alkansabel bou di e numbernan di teléfon: 864-0000 i 864-0001. Politur ta sigui hasi esfuerso pa dispone di sufisiente…
-
BISHITA EKSITOSO DI MINISTER DI HUSTISIA MR. NELSON NAVARRO SERKA ALKALDE DI SIUDAT DI MIAMI
Djaluna 27 di Oktober ultimo, Minister di Hustisia di Kὸrsou, Mr. Nelson Navarro a realisá un bishita di trabou na e siudat di Miami/Florida. Meta di e bishita aki tabata pa reuní ku e Alkalde di siudat di Miami Sr. Tomás Regalado. E reunion aki a sirbí pa estrecha e lasonan di koperashon eksistente entre Miami Police Department i Kòrsou. Ademas Minister di Hustisia Sr. Nelson Navarro a reuni ku e alto ehekutivo polisial, Hefe interino di Miami Police Department Sr. Jorge Gomez, remplasando Chief of Police Sr. Manuel Orosa ku ta di vakashon. Manera ta ampliamente konosí, resientemente tabata na Kòrsou un delegashon di Miami Police Department riba invitashon di Politur di Kòrsou. Na e okashon aki tres (3) di e ekspertonan di Miami Police Department a duna training na tantu agentenan di Politur i di kuerpo polisial di Kòrsou. No menos ku 100 agente polisial durante un siman…
-
Ehekutivonan di Cestur di St. Domingo ta reuni ku Politur Kòrsou pa yega na akuerdo di koperashon
Politur Kὸrsou, ta sigui ku su esfuersonan pa será aliansa ku otro paisnan, p’asina, yuda engrándese i fortifiká e base di su eksistensha. Den e kuadro aki ta tumando lugá e dianan aki na Kὸrsou un seri di kombersashon entre Politur i alto ehekutivonan di Cestur (antes Politur) di St. Domingo. E intenshon ta pa yega na akuerdonan di koperashon, partikularmente riba e area di formashon i interkambio. Pa St. Domingo tambe, e industria di turismo ta algu di vital importansha, rason di kon e pais di merengue ke yega dentro di un periodo di 10 aña na un kantidat di 10 mion di turista anual.
-
INSTRUKTORNAN DI MIAMI POLICE DEPARTMENT A START SESHONNAN DI TRAINING PA POLISNAN DI KÒRSOU
Awe mainta a inisia na WTC (World Trade Centre Curaçao) e programa di training ku instruktornan di Miami Police Department ta duna na polisnan lokal. Un kantidat hopi grandi di miembronan di kuerpo polisial di Kὸrsou, inklusive di Politur i di ‘Bike Team’ ta partisipando na e training aki ku ta dura te ku Djamars 30 di September prὸksimo. Apertura di e training awe mainta tabata na enkargo di Minister di Hustisia di Kὸrsou, mr. Nelson Navarro kende a mustra riba e importansha pa riba un base kontinuo sigui hañá training i sigui desaroya, algu ku ta na benefisio di e propio agentenan, pero naturalmente tambe na benefisio di Kὸrsou. Instruktornan di Miami Police Department enkargá ku e trainingnan ta Major Jose Perez, Sargento Antonio Regueira i Ofishal Francisco Liranzo. Tópikonan ku ta keda trata durante di e trainingnan ta entre otro: - investigashon kriminal, investigashon di homisidio, investigashonnan interno,…
-
Miami Police Department ta duna kolaborashon na Politur i tambe Polis di Kòrsou
Presidente di Fundashon Politur Kὸrsou (Polis di Turismo), Sr. Humphrey Josefa resientemente tabata na Miami/USA, unda e’la hiba kombersashonnan masha fruktifero ku alto ehekutivonan di Miami Police Department. Meta di e reunionnan aki tabata pa duna oido na e disponibilidat ekspresa pa Miami Police Department pa kopera ku Politur Kὸrsou. Komo resultado direkto di esaki, un delegashon di Miami Police Department lo ta na Kὸrsou di 25 pa 30 di Septḕmbḕr prὸksimo pa duna training na tantu agentenan di Politur i otro miembronan di kuerpo Polisial di Kὸrsou. E trainingnan korespondiente tin un karakter tantu teorίko i praktiko. Segun e fecha di inisio di e trainingnan ta aserka, mas detayes korespondiente ta keda suministra. Riba e kombinashon di foto athuntu ta bisto Presidente di Politur Kὸrsou Sr. Humphrey Josefa den kompaᾖia di Sr. Manuel Orosa kende ta e hefe mᾴksimo di Polis di Miami i tambe un foto di grupo…


text:
Ministerio Publico y Cuerpo Policial di Aruba ta informa cu e maneho di faya-bo-haya durante periodo di eleccion lo sigui te cu diadomingo 24 di september 2017. Algun siman pasa Ministerio Publico y polis a informa cu e maneho aki lo wordo hiba te cu dia di eleccion 22 di september 2017. Awor e termino aki a wordo alarga cu dos dia.
Polis a actua cu pasenshi, flexibilidad y tolerancia durante henter e periodo di eleccion. E meta tabata y tá pa logra un balanza entre mantene seguridad y orden publico riba caya na esun banda, y acompaña y guia reunionnan, paradanan y otro actividadnan politico na e otro banda. Logicamente cu violacionnan di ley lo no wordo tolera. Polis lo actua contra personanan cu comete infraccionnan (manera violencia, destruccion, insulto y buracheria den publico) ý Ministerio Publico lo actua via e maneho faya-bo-haya. Di e manera aki Ministerio Publico ta sostene Cuerpo Policial Aruba.
E maneho faya-bo-haya ta encera cu Ministerio Publico ta ofrece, ya caba na warda di polis, un transaccion na personanan cu a wordo deteni relaciona cu delitonan relativamente leve of infraccionnan. Si e persona dicidi pa paga mes ora, anto e caso ta keda cla. Si no, anto e persona lo haya un citacion pa presenta dilanti huez. Ta importante pa tene cuenta cu e exigencia durante e tratamento dilanti huez normalmente ta sali mucho mas halto cu e transaccion cu hende ta wordo ofreci na warda di polis. Pa e motibo aki, Ministerio Publico ta conseha pa tuma e transaccion cu haya na warda di polis y pague mes ora.
Ministerio Publico y Cuerpo Policial Aruba ta di nobo haci un apelacion urgente na publico pa paga tino cu alcohol, particularmente den trafico. Uso excesivo di alcohol ta trece riesgonan hopi grandi cu ne.


text:
Sentro di Èkspertisia pa Prueba & Èksamen (E.T.E.)
E Sentro pa Prueba i Èksamen ta responsabel pa produkshon i organisashon di èksamennan sentral di VSBO, HAVO i VWO. Mantenshon di e nivel di prueba i èksamen di SBO i entrenamentu i tin enkargo di diseño di e pruebanan i konseho di maneho akí na minister. Den e nota di NBO [‘Nieuwe BeleidsOrganisatie’/Nota di Maneho Nobo], SPE/’ETE’ ta posishoná komo un organisashon di implementashon.
Tareanan núkleo:
ETE tin e siguiente tareanan núkleo:
Garantia di kalidat di Enseñansa Avansá pa medio di:
Desaroyo di i normashon di pruebanan sentral di èksamennan final pa Enseñansa Avansá [VSBO, HAVO, VWO];
Desaroyo i normashon di prueba final di Enseñansa Fundeshi i e prueba ku ta sigui desaroyo di alumno [‘volgtoestsen’];
Garantia di kalidat general pa Enseñansa Sekundario di Fishi [SBO] ku skrinmentu [análisis] i legimitashon di e dokumentonan di prueba di SBO [50% + 1];
Organisashon di e parti logístiko i produkshon di e eksámennan sentral di ‘Land” pa Enseñansa Avansá;
Prueba final i pruebanan di desaroyo pa Enseñansa Fundeshi, Eksámennan sentral i pruebanan di naturalisashon;
Organisá i tene pruebanan Sentral, di VSBO TKL, HAVO, VWO;
Desaroyá i organisá pruebanan di naturalisashon;
Organisashon i ehekushon di èksamennan pa atmishon na Enseñansa Superior i Universidatnan;
Konsehá e Minister di Enseñansa, Siensia, Kultura & Deporte pa loke ta trata maneho pa Enseñansa Fundeshi, Enseñansa Avansá i SBO riba tereno di:
– Pruebanan i èksamennan final di aña di skol;
– Garantia di kalidat;
– Organisashon di Eksámennan.
Vishon
ETE ta un organisashon independiente tantu nashonal komo internashonal, honesto i responsabel riba tereno di midi i komprobá prestashon di siñansa di alumno.
Tres karakterítika:
1. Profeshonalidat: pruebanan interno kontínuo;
2. Sosial: instrumentonan di midi i evaluashon bálido i konfiabel pa enseñansa di kalidat haltu i diplomanan ku balor;
3. Servisio: sosten i konseho na Minister, trahadónan den árianan di práktika diaria i otronan riba tereno di prueba i èksamennan final di enseñansa.
Mishon:
– Entrega di instrumentonan di evaluashon di kalidat haltu i independiente pa un enseñansa di bon kalidat i ophetivo pa Enseñansa Fundeshi, Enseñansa Avansá [èksamennan final sentral i èksamen di ‘Land’] i Enseñansa Sekundario di Fishi.
– Entrega di instrumentonan di evaluashon di kalidat haltu i independiente pa e proseso di naturalisashon.
Punto di Kontakto:
Office Complex APC Plaza, Schouwburgweg 26, Groot Davelaar


text:
A amplia e banko di dato di salú online di Volksgezondheid Instituut Curaçao (VIC) ku dato riba nuebe tema mas. E temanan akí ta enfermedat kardiobaskular, suisidio, ekspektativa di bida, trabou, kuido informal, grip, kánser na prostat i, por último, deporte i moveshon. Ta analisá e informashon- i sifranan di mas resien pa kada tema. E informashon riba tur e temanan ta disponibel na dos idioma: papiamentu i hulandes.
Entre tantu e base di dato ta konta ku 45 tema. Ta premirá ku den e temporada di yüni pa ougùstùs di 2020, lo amplia e banko di dato ku 10 tema mas.


text:
Festival di Buki pa Mucha: Tayer pa Maestro
Den cuadro di e anual Festival di Buki pa Mucha, Biblioteca Nacional Aruba (BNA) ta ofrece un workshop na e maestronan di scol primario, basico y special.
E meta di e workshop ta pa duna guia y idea na e maestro con pa stimula mucha pa lesa mas y lesa hunto den klas pa medio di un presentacion online. Esaki ta accesibel for di dia 27 di september 2021 riba biblioteca su website bibliotecanacional.aw y YouTube channel Biblioteca Nacional Aruba.
Facilitadornan pa e tayer ta sr. Mirto Laclé, sr. Richard Dabian y sra. Rosy Abreu. Tambe e tayer ta ofrece inspiracion na maestro/a con pa incorpora e tema den contamento di storia y otro expresionnan creativo pa cu e tema.
Docentenan cu ta registra ta haya mas informacion via email.
Biblioteca Nacional Aruba ta ofrece mas informacion tocante e festival pa medio di su website. Pa pregunta riba e organisacion por email sra. Yosmar Maduro-Sneek na y.sneek@bibliotecanacional.aw of yama number di telefon 528 1539.
Festival 2021
Biblioteca Nacional Aruba ta presenta su evento anual, Festival di Buki pa Mucha, dianan 8 pa 12 di november 2021.
E Festival di Buki pa Mucha ta e campaña anual mas grandi di Biblioteca Nacional Aruba pa stimula lesamento cerca mucha. E interes pa e festival semper ta grandi di parti di e scolnan na Aruba.
E tema di e festival 2021 ta: “Ta loke bo kier ta” cu su lema: “Ora mi bira grandi, mi kier bira …”
E aña aki muchanan rond Aruba por cuminsa soña di nan profesion den futuro. Ta kico ta nan soño pa futuro? Kico nan kier siña? Y ki profesion ta mustra nan atractivo? Na 2021 ta celebra e profesionnan di futuro y laga mucha contesta e pregunta ‘Kico bo ke bira dia bo bira grandi?” Koki? Tecnico? Artista? Bibliotecaria? Docente? Cunucero? Piloto? Kico?
E presentacionnan pa mucha lo bay via television canal 23 TeleAruba, Social media, scol y na biblioteca mes.
Na 2021 nos ta gradici WEB Aruba N.V. como e sponsor principal pa e festival.
Autor y Ilustrador
12 autor di buki pa mucha y ilustrador ta duna un contribucion na e proyecto anual di Biblioteca Nacional Aruba. Den studio di biblioteca ta prepara diferente presentacion di autor di buki pa mucha. Autornan cu ta participa ta di Aruba, Corsou y Hulanda.
Autornan cu biblioteca a invita for di Hulanda ta: Lizzy van Pelt, Annemarie Jongbloed, Petra Heezen (ilustrado), Jeroen Hoogerwerf, Evelien van Dort.
For di Corsou: Mercee Doran y Tio Ali.
E autornan di Aruba ta: Robby Solognier (ilustrado), Lorena Boekhoudt-Almary, Maribelle Arends, James Ocalia y Sarah-Quita Offringa.
Info / Contact
Biblioteca Nacional Aruba (BNA)Scroll To Top


text:
WILLEMSTAD - Exodus, Is this Love, Lively up yourself… ta djis un parti di herensia músikal fantastiko di e leyenda di reggae Bob Marley.
Djasabra awor dos di sèptèmber, Rootsriders e mihó banda di tributo huntu ku nos propio ‘yunan di tera’ Junior Tecla i Tamara Nivillac ta trese un homenahe na Marley’s su Exodus. Tur esaki ta bai tuma luga na Madero Ocean Club na Bapor Kibrá/Mambo Beach BLVD.
Segun e organisahon di e evento aki karchinan di 25 florin ta bai manera pan kayente. Buska dibo awe mes pasombra na porta karchi ta kosta 35 florin.
E anochi ta kuminsa 8 PM. Pre-show di e konsierto ta Vibenation huntu ku Naomie Silvanie i e rapper ZOINX. Karchi ta optinibel na: 24 uur uit de muur, Van den Tweel, Beep Beep, Bruna, Mensing’s Caminada i Madero Ocean Club. E gira ta posibel danki na kooperashon di Brugal, Dolfijn FM, TUI, Acoya i Russian Standard.


text:
DEPORTES – Campeonato di futbol di La Liga Santander di Spaña a continua ariba dialuna atardi unda cu dos wega a tuma lugar.
Osasuna a enfrenta Celta Vigo y e wega aki a keda empata 0-0, despues a sigui e wega entre Sevilla y Getafe.
Sevilla den nan prome wega di campeonato a gana Rayo Vallecano cu score di 3-0 mientras cu Getafe den nan prome wega a perde contra Valencia cu score minimo di 1-0.
Sevilla tabata hungando bon futbol den prome mitar y tabata ataca constantemente den e area defendi pa Getafe, oportunidadnan a presenta, pero no a sa di probecha esakinan.
Asina tambe prome mitar a bay den descanso cu score empata 0-0.
Den di dos e dominio di wega di Sevilla a sigui mientras cu Getafe tabata defende cu alma y curpa, posicion di bala claramente tabata mustra dominio total di Sevilla cu a domina mas cu 60% di e wega, pero no tabata yega na e gol.
Tur cos tabata mustra cu Getafe lo a forza un empate contra di Sevilla, pero den minuutnan extra di wega, Eric Lamela ta haya un oportunidad caminda e no ta desperdicia esaki y ta anota unico gol di wega pa asina duna Sevilla victoria cu score di 1-0, den pito final di wega.
Asina tambe e wega a termina cu score di 1-0 na fabor di Sevilla kende ta logra yega 6 punto riba tabla di posicion di La Liga Santander y pa averahe di gol a drumi na prome lugar e siman aki di La Liga Santander, Getafe ta sufri su di dos derota di campeonato aki.


text:
Diahuebs a tuma luga un reunion virtual hopi importante entre Minister President di Aruba, Corsou, Sint Maarten y tambe Secretario di Estado sr. Raymond Knops. E tema di e reunion tabata COHO, esta e ley consenso di Reino cu Hulanda a propone pa Aruba por haya sosten di likides durante di e pandemia.
Prome Minister Evelyn Wever – Croes a splica cu te cu aworaki a haya 900 miyon florin caba na sosten di likides y a palabra cu ta bay mira si por bin cu e ley aki. Raad van State cu ta e instituto cu ta duna conseho riba leynan di Reino, a duna un conseho basta devastador riba e ley aki y di e dia ey a cuminsa negociacionnan. Actualmente ta na mesa di negociacion (Corsou y Sint Maarten tambe) pa asina haci e cambionan necesario den e ley y hacie un producto cu Aruba por acepta.
Prome Minister a enfatisa cu e negociacionnan ta duro pasobra ta trata temanan complica, pero e reunion a bay den bon ambiente y ta bayendo den bon direccion caminda cu ta mira cu Hulanda ta respeta e conseho di Raad van State cu a duna Aruba rason.
Actualmente ta casi yega finalisacion di e negociacionnan y unabes yega asina leu lo bay Parlamento y presenta e cambionan proponi pa asina Parlamento ta informa. Tambe lo informa tur gremio di con leu ta cu e negociacionnan y scucha aporte di tur.
“No ta tur ora ta di acuerdo cu otro den reunionnan, pero contal trata otro cu respet y keda na mesa den dialogo, ta yega na solucion y ta mira cu pronto lo yega na solucion pa Aruba”, Prome Minister a termina bisando.


text:
Awenochi e clubnan miembro di AVB, lo eligi un presidente nobo. Tin un total di 5 candidato, incluyendo e presidente actual, Richard Dijkhoff. Un di e otro candidatonan ta Randolf Laclé, cu sigur ta un persona hopi conoci den e mundo di futbol tanto na nivel local como na nivel internacional. Randolf Laclé tin un trayectoria di 25 aña. Randolf Lacle a forma parti di Directiva di Juventud Tanki Leendert pa 9 aña largo di cual 5 aña como president, Randolf Lacle tabata den directiva di LIFIDA pa 7 aña largo, ocupando e puestonan di e.o. competitieleider, secretario general y vice-presidente. Na aña 2003, Randolf Laclé a bira miembro di directiva di AVB, di cual pa 10 aña tabata den e puesto di secretario general y for 2015 pa 2018 el a fungi como competitileider di tur divsion y alavez tabata encarga cu e Club Licensing.
Door di su trayectoria e por conta riba conocemento amplio di tur e reglamentonan di futbol tanto local como internacional. Su funcion di e.o. FIFA Match Commissioner y Concacaf Coordinator ta pone cu e tin un netwerk grandi, di personan den e mundo di futbol internacional.
Desde aña 2019, Randolf Laclé, den cuadro di Club Licensing tabata den contacto directo cu e clubnan ya ripara cu e disancia entre AVB y e clubnan ta birando mas grandi y cu e prioridadnan den cierto casonan ta robes. Y cu clubnan no tabata haya oído. Riba dje directiva poco poco ta wordo hala un banda. A pesar di tur propaganda y publicidad, por nota cu tin desaroyonan cu no ta positivo. Pesey lo pone prioridad na e siguiente puntonan.:
Introduci mecanismonan di control (cu Kascommissie y Comision di Etica)
Pone un limite di periode cu por postula pa President (y si ta necesario pa directiva tambe)
Mehora e infrastructura di futbol den su totalidad
Evalua plannan cu ta andando. Y pone enfasis riba uso efectivo di AVB su fondonan (evita malgastamento di plaka).
Sondea posibilidad pa organisa campeonato den un sistema mas atractivo, pa aumenta generacion di fondo
Mehora comunicación interno, Directiva mester funciona como un team y no mas como un one-man show.
Haci mihor uso di expertonan local, pa evita malgastamento di plaka
Tin mas puntonan cu mester atende cu nan, pero semper tur lo wordo trata den consulta y comunicación cu directiva, staff y otro stakeholdernan. Futbol na Aruba NO ta di un solo persona. Randolf Laclé semper a keda mantene contacto cu e clubnan. E feedback di e clubnan na caminda pa e eleccion di presidente di awenochi ta sumamente positivo. E decision final ta den man di e clubnan.


text:
Minister di Turismo Dangui Oduber a huramenta dialuna atardi y a cuminsa mesora cu trabounan pa sigui recuperacion di nos turismo. Asina el a reuni cu CEO di ATA Ronella Croes y tambe miembro di management sra. Dyane Vis-Escalona riba e maneho y vision pa e siguiente 4 añanan di turismo.
Tawata hopi importante pa riba e prome dia di trabou comparti esaki cu ATA pa por percura pa e maneho aki wordo ehecuta pa ATA pa e siguiente periodo di gobernacion. Durante e encuentro aki, e minister a comparti cu ATA unda e kier mira turismo. Minister Oduber a informa cu e lo kier percura pa sigui atrae turistanan affluente, turistanan cu tin un entrada annual di minimo $150.000. E enfoke lo ta dirigi riba e asina yama “high value” customer. Esun cu tin e capacidad pa gasta den nos economia. E vision di crecemento ta dirigi riba low volume high impact.
Minister Oduber a splica cu e kier sigui mira desaroyonan pero desaroyonan chikito, brand names y cu tin menos impacto riba nos naturalesa y capacidad di carga. Aruba ta den un posicion awor aki di luho den sentido, ta keda na nos cual desaroyo nos kier, cua brand nos kier y cuanto camber. Pa mantene Aruba competitivo lo tin diferente proyecto pa mehoracion di producto Aruba.
A elabora tambe den ki formanan por maximalisa e entrada cu ta wordo genera pa turistanan pa pais Aruba.
E reunion aki tawata uno fructifero y minister Oduber ta cla pa sigui riba recuperacion di nos turismo. Turismo ta nos unico pilar economico y ta keda e driver principal di nos economia.


text:
Bo tabata sa pa hopi aña Dòktor su fam tabata Bikker? Ku e ta te ainda e polítiko mas eksitoso pa loke ta trata voto elektoral? ? Lesa e gran hòmber aki su biografia i lucha pa outonomia.
Moises Frumencio Bikker a nase na Ser’i Klip den Otrobanda riba 27 òktober 1907. E tabata e di tres yu di Pedro da Costa Gomez (Shon Pedro) i Braulia Bikker. Despues e famia ta keda ampliá ku 5 yu muhé i un yu hòmber. Durante di e promé añanan famia da Costa Gomez/Bikker a biba na bários adrès den Otrobanda, pa despues muda bai Penstraat. Braulia Bikker tabata ama di kas, miéntras ku Shon Pedro tabata negoshante i tambe e tabata atministrá e korant “Boletin Comercial”.
Moises a terminá 8 klasnan di skol básiko i MULO di St. Thomas College. E tabata hunga futbòl, tabata gusta spar tur tipo di piedra di koló i tabata interesá den piedranan presioso. Esaki a pone ku semper a kere ku Moises lo a bira un hoyero. Ku 15 aña di edat e ta bai Ulanda i ta bai biba serka fraternan na Tilburg pa sigui enseñansa. Djis promé ku e bai Ulanda Moises i su rumannan ta keda rekonosé pa Shon Pedro i ta haña e fam da Costa Gomez. Despues di Tilburg e ta bai Nijmegen (1923) kaminda na Canisius College e ta keda formá bou di guia di Hesuitanan. Na Nijmegen e tabata bria komo studiante i tabata gana premionan di e mihó alumno den Ulandes, Latino i Griego. Despues di eksamennan final di Gimnasia e ta sigui su estudionan di lei na e Universidat Katóliko di Nijmegen. E ta optené su diploma di kandidato denter di un aña di tempu i despues na 1929 ta sigui e eksamen doktoral.
Komo hurista e ta traha komo supstituto griffier na Den Haag. Na Nijmegen e la traha kasi tres aña komo abogado i prokurador. Durante di e tempu aki e ta será konosí ku su promé kasa, Elisabeth (Lies) Heiling. For di e matrimonio ta nase dos yu muhé. Na 1962 e ta kasa na Venezuela ku Lucina Matheeuws. E matrimonio aki no ta produsí yu.
Riba 3 di desèmber 1935 Dòktor ta promové na Universidat di Amsterdam ku su tésis “Het wetgevend orgaan van Curaçao: Samenstelling en bevoegdheid bezien in het kader van de Nederlandsche koloniale politiek”. Inmediatamente despues e pareha da Costa Gomez ta subi barku i ta yega Kòrsou riba 31 desèmber 1935.
Apénas despues di tres siman na Kòrsou, Dòktor ta ko-funda Curaçaosche Roomsch Katholieke Partij (CRKP), Nederlands Antilliaanse Ambtenarenbond i R.K. Arbeidersbond di kua e ta bira sekretario. Komienso di febrüari 1936 da Costa Gomez ta kuminsá su karera komo sirbidó públiko den funshon di adjunct-commies na Parkèt i tambe sekretario di Komishon Hurídiko.
Da Costa Gomez na komienso di febrüari 1936 ta envolví su mes den un wèlga riba tereno di refineria i ta skohe p’e banda di e trahadónan. Kòrtiku despues ta Esaki ta pone ku Gobernadó van Slobbe, ku a haña ku Dòktor ta un “peliger”, ta mand’é bai traha na Sint Maarten. Despues ku e siguiente aña van Slobbe a baha, Gobernadó Wouters, ta laga da Costa Gomez regresá su isla natal. Dòktor ta keda promové komo adjunct-commies ter Griffie, despues commies, substituut griffier i griffier di Hof. Na 1944 e ta bira hefe interino di Departamentu Soshal i Asuntunan Ekonómiko.
Da Costa Gomez ta drenta arena polítiko na 1938: e ta keda skohé komo miembro di Staten di Kòrsou i ta bira lider di frakshon di CRKP. Ounke ku for di 1944 a bira opvio e kiebro entre Dòktor i CRKP, ta te na 1948 e ta sali for di e partido aki i ta funda Partido Nashonal di Pueblo.
Da Costa Gomez ta bira miembro di Raad van Advies ekstraordinario di Ulanda na London. Na 1946 Dòktor ta enkabesá un delegashon ku ta bai Ulanda pa hasi un petishon pa outonomia. Di 2 aprel 1947 te 3 desèmber 1948 da Costa Gomez ta traha na Ulanda komo e promé Representante di Antia Ulandes na Den Haag (awe Minister Plenipotensiario). Na 1948, 1952 i 1954 da Costa Gomez tabata presidente di e delegashon di Antia Ulandes di e Konferensha di Mesa Rondó.
Komo mandatario Dòktor tabata e di dos presidente di College van Algemeen Bestuur (CAB). Despues di CAB ta bin Regeringsraad ku pa di promé biaha ta nombra ministernan (ku responsabilidat ministerial). Dr. da Costa Gomez ta bira e promé presidente di ministernan den Regeringsraad (pues Dòktor ta e promé Promé Minister di nos pais) i ta tuma e portafolionan di Asuntunan General, Agrikultura, Peska i Maneho di Awa. Di 1963 -1966 e ta Diputado di teritorio insular di Kòrsou enkargá ku Salubridat Públiko, Asuntunan Soshal, Agrikultura, Krio i Peska.
Mr. dr. da Costa Gomez ta muri riba 22 novèmber 1966 ku apénas 59 aña di edat. Dr. da Costa Gomez tin e siguiente distinshonnan: Officier in de Orde van Oranje-Nassau, Ridder in de Orde van de Nederlandse Leeuw (ámbos di Ulanda), Commandeur in de Orde van San Carlos (Colombia) i Orde van Jubille Zehabi (Libanon).
Dòktor su legado ta traha pa libertat, dignidat i balor propio di e pueblo, prinsipalmente e pueblo ku ménos posibilidat. Dòktor ta e polítiko ku mas éksito den nos historia na urnanan: na 1963 ela kue 36,6% di tur voto ku a keda emití, lokual ta un rèkort ku no a keda igualá.


text:
Sabania Abou – Dialuna mainta trempan polis a haya informacion cu den area di Sabania Abou, tin hende cu nan no conoce canando sin sapato bayendo direccion Angochi.
Na yegada di polis nan ta topa 4 Venezolano y nan a declara cu nan a drenta via lama. Nan ta conta polis cu nan tawata 12 hende. Un di nan a logra huy, subiendo un auto, pero loke nan no tawata sa cu habitantenan a wak e number di auto y a duna polis esaki.
E restonan sigur tambe lo a logra scapa y actualmente ta scondi un caminda ariba nos isla.
Mas laat polisnan ta haya e boto na Boca Keto, caminda cu nan a yega tera.
E boto bou nomber di Zeus ta procedente di Las Piedras.
Esnan deteni a wordo hiba warda y pa despues nan entreganan den nan man di Guarda Nos Costa.


text:
Karibe tabatin un aña aktivo pa loke ta trata elekshon. Den 8 di e 15 miembronan di CARICOM (Caribbean Community) tabatin elekshon. Ekonomia ku ta dekresiendo (sea pa motibu di di bahada den turismo òf preisnan di mineral i gas i zeta) tabata e tema sentral.
Belize, Guyana i Sürnam a konosé kambio di signatura. Na Belize, miembro di oposishon Johnny Briceño (n. 1960) ta gana di Dean Barrow, un sosialista ku a sinta 12 aña komo minister Presidènt i por konta riba 26 di e 31 asientonan den Parlamento. Belize a mira su entradanan di turismo baha drástikamente. Na Guyana, Irfaan Al (n. 1980) ta propiná David Granger ku a fungi komo Presidente di e pais di 2015-2020 ku un derota. Irfaan Ali ta e promé hefe di estado òf di gobièrnu Musulman den nos kontinente. Mester wak ainda ku si Sr. Ali ta sigi sostené Presidente Guaidó. Sürnam tambe a haña un kambio na momentu ku Chan Santokhi (n. 1959) keda elihí komo Presidènt na lugá di e populista outoritario Desi Bouterse ku pa 10 aña a goberná. Sr. Bouterse tabata e fanátiko mas grandi di Maduro den CARICOM i fiel na Beijing ku awor Sürnam debe USD sentenar di mión.
Den 5 pais no a bin kambio despues di elekshon. Saint Vincent and the Granadines (SVG) ta skohe Ralph Gonsalves (n. 1946) ku tendensia iskierdo pa di 5 biaha konsekutivo a base di su bista internashonal i un polítika kontra di hunga víktima (di kolonialismo i sklabitut) dunand’e 9 di 15 asiento den Parlamento. Taiwan lo por sigi konta ku sosten di SVG kontra China. Gonsalves tambe lo sigi sostené Presidente Maduro. Keith Rowly (n. 1949), sentro-derechista, ta keda elihí pa di dos biaha konsekutivo na Trinidad & Tobago (T&T). Su reto grandi ta keda e preisnan abou di gas i petroli. Sr. Rowley ainda ta mantené un polítika neutral pa ku Venezuela. Jamaica ta mira kon e konservativo, Andrew Holness (n.1972), a bolbe gana elekshon sigurando 49 di 63 asiento den Parlamento. Sr. Holness ta sostené Guaidó na Venezuela. Skerrit Roosevel (n. 1972), promé minister di Dominica for di 2004, ta kue 18 di e 21 asientonan di Parlamento. Roosevelt ku tur probabilidat lo sigui sostené Maduro di Venezuela. Na Saint Kitts and Nevis (SKN) Timothy Harris a keda inougurá pa di dos i último biaha komo Promé minister di e federashon. Meskos ku SVG, SKN ta sostené Taiwan i no ta rekonosé China.
Na 2021 tambe lo tin basta aktividat na urnan den Karibe: Kòrsou, Cayman Islands, Aruba, Turks and Caicos i Saint Lucia. Ku eksepshon di Saint Lucia, e otro elekshonnan ta riba teritorionan LGO ku ta miembro asosiá di EU. Pero kisas igualmente importante ta ku na komienso di 2021 lo tin e Conference of the Americas ku lo por ta determinante pa e ròl nobo entre Karibe i Merka bou di presidensia di Joe Biden. Karibe mester di mas klaridat pa loke ta toka maneho di kambio di klima, ròl di China, correspondence banks i Venezuela.
Willemstad, Kòrsou


text:
Gobierno nobo a anuncia plan pa bay stimula crecimento y diversificacion economico. Nos no tin ningun duda di e bon intencion di e equipo parcialmente nobo di mandatario den e tema aki, sin embargo e resultadonan di ultimo añanan pa loke ta e mesun esfuerzonan aki a haci nos cuidadoso. Nos a pasa den varios ‘up and down’ den ultimo 10, 15 aña, cu crecemento economico yegando como promedio apenas na un crecemento real. Y tuma na cuenta cu esaki tabata e caso caba promer cu e coronavirus Covid-19 a bin bruha tur cos mas ainda.
Naturalmente tabatin un cierto crecimento economico, principalmente bao di empuhe di turismo, cu na cierto momento a probecha tambe di suceso den nos region, manera e horcannan di 2017 cu a dirigi parti di turista cu tabata bay otro isla, pa nos pais. Di otro banda, nos no a mira un maneho consistente cu tabata pone un pregunta central: te unda e crecimento bao di empuhe di hotelnan grandi ta bay hiba nos, promer cu e cuminza mustra señal di saturacion? Y seguidamente tambe e pregunta: e momento di e señal ey lo ta demasiado laat pa cambia e rumbo di e barco economico?
Nos ta den ultimo recta di 2021 y realmente nos no a mira un contesta riba e preguntanan, tur hende ta parce di ta wanta nan rosea, sperando cu e turismo ‘standard’ cu nos conoce lo saca nos di e crisis economico y financiero aki. Pero, hasta den e caso cu esey sucede, y nos tin un situacion economico hopi mas faborable y tambe pa empleo, nos lo ta mihor prepara pa un siguiente crisis cu por toca na nos porta? Nos ta discutiendo pa decadas caba di ‘diversificacion di economia’ pero esaki no a cristaliza, al contrario. Y no pasobra no a haci intento, pero tur cos a resulta nulo y irelevante te awor. Culpa di ken? Tampoco ta interesante. Loke si ta interesante ta pa nos cuminza analisa kico por mehora pa haci Aruba un base mas sigur pa capital di exterior y di propio tera… Sigur si gobierno no tin e medionan financiero pa hiba un maneho di estimulo, anto lo ta mas importante ainda pa ‘get out of the way’. Duna sector priva mas espacio, no solamente den cambio di regulacion, sino tambe den e modelo fiscal maneha te awor.
Aki nos ta topa cu un problema basta complica, unda e falta di claridad di banda gubernamental no ta yuda. Nos ta bayendo pa fin di aña y for di e señalnan Hulandes (Uitvoeringsagenda) nos por comprende cu ta practicamente sigur introduccion di un ‘BTW’ (VAT), mientras di banda di gobierno tin aparente temor pa papia mes di e tema. Esaki ta un di e desbentahanan grandi pa Aruba, no pa gobierno, di e eterno posposicion di tuma decision pa unda nos ta bay.
Pero tin mas elemento fiscal cu por considera. Pakico no aboli e impuesto riba dividend? Den nos sistema fiscal tin doble impuesto riba empresa. Promer nan ta paga 25% di nan ganashi como ‘winstbelasting’. Pero despues, ora un compania ta desea di paga ganashi na accionista, ta bin un segundo ‘sweep’ fiscal di 10 pa 15 porciento riba e sumanan paga. Esaki a haci cu pa añanan tabatin hopi placa riba cuenta di compania, y gobierno no tabata haya mas cu 5 a 6 miyon florin pa aña na dividendbelasting. Mientras tanto winstbelasting hasta den añanan malo tabata entrega entre 100 pa 200 miyon. Algun aña atras ministro di finanzas a bin riba e idea pa duna empresanan un oportunidad pa un dividendbelasting reduci, loke mesora a resulta den mas placa pa accionista, y mas placa pa caha di gobierno, mas di 47 miyon florin na 2019 y 21 miyon na 2020. Presupuesta pa 2021: 17 miyon, pues cada vez menos, manera por a anticipa, bayendo back na e 6 miyon di antes. Mester considera simplemente aboli e impuesto aki, cu si no, ta keda un estorbo pa placa lora. Gobierno lo haya un poco menos entrada, inicialmente, te cu mas actividad economico conduci na mas entrada via winstbelasting. Di otro banda, menos administracion, y simplificacion di e regimen fiscal, ta menos gasto den e aparato, tambe un di e metanan general.
E pregunta cu ta surgi naturalmente, ta kico mester haci cu e areglo di IPC, cu ta asina complica y excluyente, cu ta cierto empresa grandi manera hotel so, no tur, ta cualifica pa e areglo elitario aki, cu ta haci cu den cierto caso nan no ta paga practicamente nada na impuesto riba ganashi. Den su rapport di 2006 e buro di investigacion FIAS di World Bank/IMF a recomenda aboli e areglo di IPC y bin cu un sistema mas igualitario pa tur empresa. Despues di varios cambio di gobierno, nada a sucede… Nos ta na punto di yega na cambio bastante drastico, no solamente den nos sistema fiscal, den loke nos mester haci pa stimula economia, y ta importante resolve e problemanan grandi, manera e incertidumbre crea pa e inaccion den e proceso di peticion pa permiso di estadia. Ta di suma urgencia pa duna claridad na empresanan cu ta depende di trahador, local y stranhero. No ta ‘rocket science’ pa realiza cu no pa tur cupo vacante tin hende local disponible. Keda haci nada no ta un opcion.


text:
Ministro y Direccion di Salubridad Publico ta comenta riba actitud intransigente di hospital. Director di hospital cu ta contesta di un manera desafiante… Ta kico ta pasando den e pais aki? Esaki ta e manera cu e autoridadnan na ambos banda tin pensa di trata otro? Anto nos como ciudadano cu ta desea di mira nos interes den un cuido medico di calidad garantisa, mester para presencia tur e bataya verbal aki, y cu cual resultado positivo pa nos? Por lo pronto ningun; e unico cos cu nos a mira cu a cay dos morto recientemente y ni resultado di un investigacion drechi ni e famia, ni publico en general a haya di tende. Den e situacion aki, kico ta realmente nos por spera den sentido di mehoracion?
Desde su entrada como ministro, nos ta tende di e mandatario concerni cu ta trahando riba introduccion di un inspeccion di salubridad, regla den un cuadro legal adecuado. E introduccion di e ley a tuma luga algun tempo pasa caba. E ley manera nos por haye riba website di gobierno ta carga fecha di 15 di december 2014. E no ta regla solamente e inspeccion pero ta duna e cuadro di regla pa tur entidad den e tereno di cuido di salud. Manera su nomber ta bisa:”Landsverordening kwaliteit in de gezondheidszorg” (AB 2014 no. 74). Nos lo no bay den tur detaye di e ley aki, pero lo limita nos na algun aspecto relevante pa e tema aki. Un prome aspecto ta e inspeccion cu e ley ta describi. Kico ta e inspeccion? Segun definicion di e ley nobo e ‘Inspectie’ ta e organisacion gubernamental cu ta keda designa via un Decreto nacional. E ‘inspecteur’ ta e ‘inspecteur gezondheidszorg’. Pero, esey no ta bisa cu den e ley bieu no tabatin un inspeccion, solamente cu e tareanan tabata cay pa Departamento di Salubridad Publico directamente.
Ta dificil pa comprende cu ta bisa cu tanten e inspeccion nobo no ta ‘in place’, no por actua manera den e caso actual di hospital. Straño pasobra basicamente e facultadnan di e inspeccion bao di e ley bieu (Gezondheidsverordening) ta mescos pa loke ta e poder pa drenta y exigi tur informacion y documentacion al caso, si mester hasta cu ayudo di ‘de sterke arm’, esta cuerpo policial. Den e ley nobo e podernan aki ta un poco mas amplia y ta abarca tambe e derecho di entre otro envolve instancianan di otro pais den Reino den un investigacion. No ta berdad cu den e situacion bieu un entidad manera hospital ta liber di duna cuenta.
Awor, kico ta e responsabilidad di un entidad cu ta duna cuido, den e caso aki por ehemplo hospital? Articulo 8 inciso uno di e ley nobo aki ta bisa cu e dunado di cuido ta notifica inmediatamente na e inspector: a. Cualkier evento inespera of no premira cu ta relaciona cu e cuido cu e ta duna y cu a hiba na morto of lesion serio di un cliente; b. Violencia den e relacion di cuido. E dunado di cuido ta obliga di duna e inspector den caso di un notificacion manera menciona den e inciso anterior e datonan cu ta necesario pa e investigacion relaciona cu e notificacion cu a haci. Si den e caso actual hospital ta haya cu no ta un caso di ‘evento inespera of no premira’, keto bay e inspeccion si por haya cu esey ta asina y por ordena un investigacion. Of nos mester supone cu hospital ta haya cu e morto di mama y yiu recientemente tabata ‘spera y/o premira’?
Ademas e ley nobo di 2014 pa tur claridad ta contene un stipulacion di transicion cu e ley bieu ta mantene vigencia te cu e stipulacionnan di e ley nobo drenta na vigor . Es decir cu no tin un bashi entre e abolicion di e ley bieu y entrada na vigor di e ley nobo y sigur no pa loke ta inspeccion di salubridad. Ta p’esey ta bira mas incomprendibel ainda cu regularmente ta tende cu ‘no por haci nada pasobra e inspeccion no ta in place ainda’. Semper tabatin un inspeccion, cu e tabata haya e debido espacio pa traha independiente ta otro pregunta…
Resumiendo nos mester conclui cu no tin ningun motibo pa bisa cu no por tin un inspeccion di salubridad den operacion cu e debido autorisacion pa investiga y haya tur cooperacion di esnan envolvi, y ademas sanciona tur caso di falta di cooperacion. Tambe mester ta posibel, si e ministro cu tempo ta desea di crea un inspeccion completamente pafo di e direccion di Salubridad actual, pa encarga por lo pronto e departamento aki cu e autoridad y responsabilidad y nombra e ‘inspector’ pa nan haci nan trabao. Si falta di placa ta stroba creacion di un inspeccion completamente autonomo, por lo pronto por resolve e asunto aki asina. Pa loke ta e obligacionnan di hospital den e asunto di duna cuenta den caso di evento grave, esakinan ta na vigor caba (y ainda)y no ta mira pakico hospital ta asumi e actitud desafiante aki.


text:
FASE cu yamada: yuda nos yuda bo
Durante rueda di prensa semanal di Gobierno, Minister Glenbert Croes a tene un ronda di informacion tocante e prolongacion di FASE. Cu hopi animo y alivio, e mandatario a anuncia cu ta prolonga FASE cu 3 luna mas pa luna di october, november y december, cu e condicion cu e persona tur luna mester aplica of prolonga di nobo.
Mester aplica, si nunca a haya FASE prome. Mester prolonga si den pasado a yega di haya FASE y pues ya tin un FASE ID.
Contrario na locual tabata e caso anteriormente, si e aplicante yena informacion robes, su aplicacion lo no wordo procesa. Motibo di esaki ta cu awo FASE no ta dispone mas di e ‘mankracht’ pa por haci tur coreccion. P’esey e yamada di Minister Glenbert Croes: “yuda nos yuda bo. Yena tur informacion corecto pa e por cana e proceso di screening exitosamente”.
Durante FASE I y II, hopi hende a yena sea ID robes of cuenta di banco robes. Tambe tabata e caso cu hopi aplicacion tabata incompleto. E team di FASE tabata haci su maximo esfuerso pa yama tur hende (11.225 aplicacion) pidiendo pa informacion cu falta. Tambe FASE anteriormente, a tuma riba su mes pa coregi cuentanan di banco robes. Awo esey no ta bay ta e caso mas. P’esey e suplica naa tur hende pa ta hopi atento ora di aplica.
FASE ta haci e recordatorio tambe cu tur luna prome cu dia 1o di e luna, mester aplica of prolonga di nobo pa e luna corespondiente riba www.fasehelpdesk.com.
FASE ta haci apelacion: yuda nos yuda bo.


text:
WILLEMSTAD – Habitantenan i hende ku pasa den e barionan Habaai i Marchena diariamente ta inhalá konsentrashonnan alarmante di hidrokarbon polisíkliko aromátiko (PAK). Esaki a sali for di sifranan preliminar di un estudio ku dr. Dana Wetzel i dr. Erin Pulster di laboratorio MOTE Marine a hasi.
E balornan ku a haña tin be ta surpasá e balornan pèrmití di Organisashon Mundial di Salubridat dos te tres be.
E asina yama PAKnan ta kousa daño na DNA i ta kousa kanser i enfermedat di pulmon. “E resultadonan preliminar ta asina alarmante ku ta urgentemente deseabel pa sigui hasi investigashon”, segun Wetzel. Anteriormente e siman aki a bin sali ku e mesun investigadónan a haña konsentrashonnan alarmante di PAK den fòndu di dos die e kuater bahianan ku a investigá.
E sushamentu di PAK ta sosodé ora no kima produkto di zeta i gas kompletamente. E produktonan aki ta karakterístiko pa Refineria Isla. Segun organisashonnan di medio ambiente kimamentu di e produktonan menshoná no solamente ta sosodé kasi konstantemente, sino espesialmente di un manero inkompleto. Awor e estudio di MOTE ta prueba esaki sientífikamente.
Investigashon di tera i fòndu di laman
Tambe den e investigashon di tera i fòndu di laman e investigadónan a konstatá ku e konsentrashon alarmante di PAK ta mas parti petrogéniko. Esaki ta prueba ku ta Isla – ántes e aktividatnan di Shell – ta e fuente di e tipo di sushamentu aki.
Na 2007 TNO den koperashon ku servisio di medio ambiente tambe a establesé ku tin konsentrashonnan oumentá di PAK den e awanan di superfisio di e bahianan den besindario di Isla. E resultadonan di e investigashonnan nobo ta konfirmá e resultadonan di TNO tempunan ayá. E balor adishonal di e estudio nobo ta ku a tuma muestra di airu na diessinku sitio riba e isla durante un temporada largu.
Salú
Geólogo Leon Pors di Curaçao Footprint Foundation ta bisa ku un hende ku landa den laman lo no sinti daño direktamente di e sushamentu di fòndu, pero ku e konsentrashonnan ku a midi ta alarmante si pa e kadena di nutrishon. “E konsentrashonnan haltu aki di hidrokarbon karsinogéniko literalmente ta resultá den nos tayó, ora nos kome piska i otro marisko.”
Mark Vermeij, direktor sientífiko di e instituto lokal di investigashon ‘Caribbean Research and Management of Biodiversity’ (Carmabi) ta di akuerdo ku Pors. “Si nos tin problema ku kolesterol i ku di mas salu den nos kuminda anto sigur nos mester ta hopi prekupá pa e asuntu aki. Pasobra t’asina grave e situashon ta.”
E investigadónan mes ta mustra riba estudio ku a hasi ántes di e salubridat di habitantenan ku ta biba bou di huma di refineria. Den tres estudio na 1999, 2003 i 2009 nan ta konstatá ku tin un kantidat mas haltu di pashènt den e barionan bou di huma di Isla ku keho di doló di kabes, biramentu di stoma, enfermedat króniko di pulmon, astma i kanser.
Mas investigashon
E promé investigashon di MOTE di sushamentu di tera i fòndu di laman segun Dana Wetzel a para pasobra no tin mas plaka pa sigui investigá. E di dos investigashon di PAK den airu lo haña un kontinuashon na desèmber si investigadó Erin Pulster spera di promové riba esaki.
Vermeij ta spera ku mandatarionan i polítika lo usa e estudionan aki komo un oportunidat pa manehá e problema di e PAKnan. “Kana dilanti komo gobièrnu, buska un bon universidat ku tin interes pa reuní i klasifiká e problema. Berdaderamente tin mester di mas investigashon pa pa por mira riba término largu unda tin sushamentu i kuantu e ta. Kon ku bai bini mester solushoná e problema.”
Minister Ben Whiteman di Salubridat, Medio Ambiente i Naturalesa i Servisio di Medio Ambiente te aworaki no a reakshoná riba e loke e investigadónan a haña.
Outor: Dick Drayer
Un flyer ta duna un bista general kaminda a públiká un kantidat di resultado preliminar di PAK den muestra di fòndu di laman den kuater bahia di Kòrsou


text:
DEN HAAG – Tweede Kamer na Hulanda a reakshoná spantá di e rapòrt di Amnesty International riba e manera ku Kòrsou ta trata refugiadonan venezolano ku ta buska asilo. Kòrsou ta violá derechinan humano, e organisashon pa derechi di hende ta indiká.
Sèlnan muchu yen, falta di privasidat, higiene pésimo, falta di kama i muchanan refugiá lòs di nan mayornan. Pa kolmo no por pidi asilo, un rapòrt krítiko di Amnesty International ta konkluí.
‘Gobièrnu hulandes negligente muchu largu’
E miembro di Tweede Kamer pa D66, Maarten Groothuizen, ta reakshoná ‘spantá’. “Nos ta hopi preokupá ku e manera ku ta anda ku e refugiadonan venezolano na Kòrsou. Separá mucha di mayor ta algu inakseptabel.”
GroenLinks tambe ta haña ku Hulanda mester aktua awor. Segun e partido den oposishon e gobièrnu hulandes ‘tabata negligente pa muchu tempu’ ora ta trata di ’proseduranan honesto i hustu pa asilo’ na Kòrsou.
Kabinete hulandes ta mustra riba Kòrsou
Amnesty ta haña ku Kòrsou i Hulanda tur dos mester ‘asumí responsabilidat’. Den un reakshon, e kabinete hulandes ta mustra riba e gobièrnu di Kòrsou i ta laga sa ku e rapòrt ta indiká e problemanan ‘di forma enfátiko’. “Maneho di imigrashon ta un asuntu di pais. Esaki ta nifiká ku ta Kòrsou mes ta responsabel pa e ehekushon di un maneho migratorio adekuá.”
André Bosman (VVD): Polítika riba e isla ‘a laga bastante kos para’. E partido di oposishon SP ta papia di un situashon ‘hopi serio’ riba kua Hulanda por hañ’é ta duna kuenta i rason internashonalmente. “Pero nos por ofresé yudansa solamente si Kòrsou ta apresiá esaki i ta laga sa ki tipo di yudansa mester”, segun e miembro di Tweede Kamer Ronald van Raak.
Debate den Tweede Kamer tokante Kòrsou
Djamars awor e ministernan hulandes lo mester duna nan reakshon verbal riba preguntanan di Tweede Kamer. Asina D66 ke sa kon Hulanda lo por yuda Kòrsou ‘garantisá e derechinan fundamental di e refugiadonan’.
Pa djarason tin un debate ku sekretario di estado Mark Harbers (Hustisia i Seguridat) planiá. “Mi ta bai pidi e sekretario di estado pa tuma akshon inmediato pa kaba ku e abusunan na Kòrsou di forma duradero”, e miembro pa GroenLinks Bram van Oijk ta anunsiá.


text:
WILLEMSTAD – Pa 1 di Òktober 2015, e Sentro pa Konosementu, Edukashon i Formashon Profesional di Industria Kòrsou, mihó konosí komo KBB lo sera su porta. Na yüli, gobièrnu a disidí pa no aparta fondonan riba su presupuesto pa KBB mas, i hopi biaha gobièrnu no tabata paga e resibunan na ora. “Nos ta papiando di anualmente solamente 600.000 florin pa un servisio sumamente balioso”, Gofrie van Lieshout a splika.
KBB a keda funda na 2008, ku apoyo finansiero di e Inisiativa Ekonómiko Sosial (SEI). Despues di tres aña komo proyekto piloto, e intenshon tabata pa gobièrnu subsidia e fundashon. Según e wepsait di KBB, esaki ta kontribuí na una mihó adekuashon entre e demanda di merkado laboral i e oferta di formashon profesional i tambe ta promové e desaroyo profeshonal i personal di e trahadó.
Inisialmente KBB tabata un konsepto deskonosí ku mester a gana konfiansa di e ministerionan di gobièrnu i merkado laboral. “Nunka KBB tabata den kompetensia ku niun instansia of ministerio”, van Lieshout a splika.
E problema di mas grandi ku KBB a konstatá den kurso di añanan, ku gobièrnu no tabatin un maneho integral pa ku enseñansa vokashonal, i esaki tin efekto riba desempleo i últimamente nos ekonomia. “Nos lo tabata mas eksitoso si esaki tabata e kaso”, van Lieshout splika. “Mi punto no ta ku KBB mester keda eksistí, pero mester tin kontinuidat sí. No por ta ku tur hende ta keda opera riba nan mes, i awó mester invertí den otro instansia, mientras tantu ku e konosementu i ekspertisio tabata eksistente”, van Lieshout konkluí.
“Mi a karga un speransa falsu ku tur kos lo keda resolvé, ya ku promé minister Asjes a sigurá mi esaki aña pasa”, van Lieshout a añadi. “No ta e kalidat di KBB su servisio tabata un kestion, pero a indiká ku ta falta di presupuesto ta e motibu”, ela splika. Riba e pregunta si polítika a hunga un rol, i si a resistí KBB pasobra e ta un inisiativa hulandes, van Lieshout no por a kontesta esaki. “M’a keda hopi desapunta ku gobièrnu no a mira e balor di e sentro di konosementu. Mi ta haña ku e temanan ku KBB tabata trata semper mester keda riba polítika”, ela añadi.
E instansia ku lo tumá over mayoria di e projektonan di KBB ta Plataforma Nashonal pa Desaroyo di Hubentut, kual a ser kreá for di Dialogo Nashonal ku gobièrnu a inisiá. Daniel Corsen Jr. i Elly Hellings ta e koordinádornan di e plataforma di Desaroyo pa Hubentut, kual ta operashonal fo’i aprel di e aña akí. “Ku establesimentu di e plataforma di desaroyo di hubentut, awó si lo tin struktura integral”, Corsen Jr. a splika. “KBB su aktividatnan ta sumamente importante, i a keda inkluí den nos plan di akshon”.
Plataforma ta konsistí di Ministerio di Enseñansa, Ministerio di Hustisia, Ministerio di Asuntunan General, Ministerio di Salu, Medio Ambiente, i Naturalesa, SOAW, VBC, KvK, sindikatonan, konseho di iglesianan, Bos di hubentut, FAJ, i Jeugd Centrale Curaçao. Aki dos luna Corsen Jr. i Hellings mester entrega un propuesta riba e projektonan di KBB.
“Porta tabata reina un persepshon ku KBB tabatin sèn, i si un ministerio kai afó of keda sin paga na tempu, esaki no lo tabatin un efekto devastador riba KBB”, Corsen Jr. a splika. Según Hellings, mester kontinuá ku e aktividatnan di KBB, pero hasi nan más finansieramente faktibel. “Loke nos lo hasi diferente ora ta garantisá presupuesto pa e programa di akshon, ta ku den kada ministerio lo destina sèn riba nan presupuesto pa e respektivo proyekto”, Corsen Jr. a splika.
“Nos a identifiká 40 indikador ku ta midi e desaroyo di hubentut, i tur aña lo midi esaki, Hellings a splika. Aki 4 siman e sekretariado di e plataforma pa Desaroyo di Hubentut i mientras tantu Van Lieshout i su tim ta buskando otro kos di hasi.
Outor Deya Mensche


text:
DEN HAAG – Konseho di minister di Reino ta duna Kòrsou un instrukshon. E organisashon di e elekshon di Staten binidero mester bini den man di gobernador Lucille George-Wout.
Gobernador por rekurí na servisionan di gobièrnu pa manehá e organisashon. Asina minister Ronald Plasterk (Relashonnan den Reino) a anunsiá awe despues di e reunion di Konseho di Minister.
Bon gobernashon
Gobièrnu di Reino den e instrukshon aki ta apelá na e garantia di bon gobernashon. Plasterk: “Esaki ta toka direktamente na interferimentu ku un elekshon legalmente konvoká. Esei ta loke tabata parse ta sosodé siman pasá. A menasá hende ku retiro di trabou si nan lo a organisá elekshon.” E mandatario ke men e trahadónan di ofisina supremo elektoral.
Willemstad e último simannan. Despues ku gabinete Koeiman a kai un mayoria nobo formá den Staten ker a para e elekshon ku a kaba di konvoká. Plasterk: “Si nan tambe ke tene elekshon no ta nada, ma nos ker a evitá ku kisas otro siman lo a introdusí mas kambio atrobe.”
E minister ta bisa ku ta ‘tristu’ ku mester di un instrukshon pa esaki. Ta promé bia ku Konseho di Minister di Reino ta intervení pa garantisá elekshon liber. Riba 28 di aprel Kòrsou lo skohe un parlamento nobo.
Prosedura
A manda e desishon di Konseho di Minister di Reino pa Konseho di Estado (RVS, Raad van State) pa aprobashon. Esaki ta un eksigensia legal. Probablemente RVS lo duna su akuerdo djaluna.


text:
KRALENDIJK – Representante di reino Gilbert Isabella ta prepará pa un aña hopi okupá. E ta bai presensiá dos punto kulminante: elekshonnan di 18 di mart i e evaluashon estatal ku mester ta kla pa mas lat dia 10 di òktober. Komo habitante di Boneiru e ta den preparashon kaba pa 18 di mart: “Mi ta pèrkurá haña bon informashon, pa mi por vota bon.
Isabella tin un kuater luna den su funshon aworaki. E ta papia di lunanan aktivo kaminda hopi be el a bai e tres islanan i el a papia ku hende di kasi tur segmento di komunidat.
Den su opinion su papel prinsipal ta pa trese Den Haag i e islanan huntu i pa yega na solushonnan. “Mi por kana yega seka mandatarionan i papia ku nan riba nivel di gobièrnu. Mi ta masha kouteloso, pero mi ta ripará ku tin un moveshon i mi ta spera ku na aña 2015 bèrdaderamente nos por pone pasonan dilanti den koperashon ku gobièrnunan lokal.”
Distansha
Tòg e tresementu huntu di Hulanda karibense i Hulanda oropeo no ta asina fasil. “Práktikamente mirá tin asina un oséano grandi entre aki i Hulanda i e islanan mes tambe ta keda leu for di otro. Pero si bo fókùs, bo ta ripará e union grandi. Nos ta kompartí un historia.”
E relashon entre Hulanda karibense i Hulanda oropeo no ta fásil. Isabella ta remarká ku de bes en kuando e relashon ta difísil. Esaki tin e prekupá. “Den kada bon matrimonio sa tin kestion. Pero mientras tantu nos keda papia ku otro i haña ku honestamente mester solushoná algu, ta mi eksperiensha ku semper bo ta bini kla.”
Poko tempu pasa Isabella tabata presente na e diskushonnan impetuoso na Boneiru entre bonerianonan i miembronan di Tweede Kamer. “Mi tambe a ripará e impetuosidat aki. Mi ta haña ku tin be esaki ta bai masha leu. Tur hende tin derechi riba libertat di ekspreshon di opinion, pero bo mester pensa masha bon si kiko bo ta bisa i kiko bo ta hasi. Tin be mi ta sinti falta di esaki na tur dos banda.”
Tokante e diskushon di referèndem Isabella ta konsistente den su vishon. “Mester tene kuenta ku e leinan i reglanan ku tin. Eilandsraad a tuma un desishon demokrátiko. Nos mester respetá esaki.”
Riba e pregunta si na Den Haag el a papia bon di e lucha di e grupo pro referèndem Nos Ke Boneiru Bèk, Isabella ta reakshona bon kla: “Esei no ta nesesario. Nan mes por papia masha bon pa nan mes. Nan a papia ku tur gobièrnu na Hulanda. For di rei te promé minister, ministernan, sektretarionan di estado i miembronan di parlamento. Pero nos tin un sistema demokrátiko i na un dado momento bo mester ta dispuesto di asepta kos.”
Isabella ta komprondé ku e diskushonnan ta trata di e státùs estatal aktual di Boneiru komo kuerpo públiko di Hulanda. E ta konsehá bonerianunan di drenta un kombersashon ku e komishon di evaluashon ku ta investigá e efekto di e státùs. “Si aworó huntu boso konstatá ku e kos a sali un otro manera, polítika lo tuma un desishon tokante esaki.”
Kampaña vehemente
E simannan binidero tempu di elekshon ta den pleno akshon na Boneiru, Saba i Statia. “Mi ta pensa ku e lucha den Karibe ta poko mas vehemente ku na Hulanda. Mi ta haña kandente tambe pa ekperiensha esaki.
Pa e lucha polítiko pisa ku a ranka sali kaba Isabella tin un konseho. “Sea un poko kariñoso pa otro. Bo sa kaba ku despues di 18 di mart bo mester sigui ku otro. Bo por ta vehemente pa loke ta kontenido No ta pòrnada ta un lucha polítiko. Mi tambe ke keda bon informá tokante e puntonan di bista polítiko, pero keda desente.”
Outor: Belkis Osepa


text:
KRALENDIJK – Willem Cecilia ta remarká relashoná ku e enkuesta resien hasi. “Mi a tuma nota ku e matutino Extra-Boneriano a pidi RCN un reakshon riba mi análisis pa loke ta trata nan último enkuesta tokante media ku den mi opinion no ta representativo. Mi ta kontentu ku e matutino a hasi esaki, pasobra mi persona sigur no ta ‘Don sabe lo todo’ i sèmper ta bon pa wak e otro banda di e medaya tambe.
E kontesta ku RCN a duna i si e matutino a interpretá esaki bon, sinembargo i frankamente ta desepshonante. E konfiabilidat ku ta papia di dje simplemente ta e totalidat mínimo di bo muestra ku bo mester pa por bisa si bo investigashon pa 90%, 95% i 99% ta konfiabel. Den e kaso aki a skohe pa 95% di konfiabilidat. Ku un asina yamá ‘steekproef-calculator’ simplemente bo ta determiná e total mínimo di bo muestra. Un konfiabilidat di 95% nifiká ku den 5% di e situashon, loke a midi no ta kuadra sufisientemente ku e realidat. Nada mas. E no ta bisa nada di e faktor representativo.
Hecho ta ku e respondentenan di un enkuesta mester reflehá e populashon di Boneiru si bo kier bisa algu di e pueblo boneriano. Esaki ta e faktor di representashon. RCN ta bisa ku a tene kuenta ku klasifikashon di edat, lugá di nasementu, idioma materno i idioma ku e partisipantenan ke risibí informashon. E último aki sigur ta tramposo. Den un enkuesta sèmper mester tin e parti demográfiko. Si wak pregunta dos di e enkuesta anto solamente ta pidi den ki kategoria di edat bo ta kai. Nada mas. No ta puntra pa sekso, no ta puntra pa lugá di nasementu i no ta puntra den ki bario bo ta biba. Alomenos mi no ta wak esaki den e rapòrt. E informashon demográfiko simplemente ta preguntanan ku ta yuda pa duna un bista kla di e identidat di bo respondentenan (mira fig 1). Tambe e ta yuda pa komprondé den ki segmentu di e poblashon e respondente ta partenesé. Awor hasta e porsentahe di kuantu hende muhé i kuantu hende hòmber ta ousente.
E informashon na unda tur hende ta biba tambe ta un faktor di sumo importansia pa asina bo por generalisá resultadonan di un enkuesta. Informashon di 2017 ta mustra ku 65% di Bonerianonan ta biba na Rincon, 51% den Mexico i 48% den Nort Saliña. Den Lagun Hill, Lima i Sabadeco sinembargo masha tiki Boneriano ta biba. Di otro banda e hulandesnan oropeo ta biba plamá riba e isla pero e konsentrashon ta grandi den Lagun Hill kaminda nan ta forma 60 di e populashon. Na Lima esaki ta 54%, Sabadeco 53% i Santa Barabara 52% (mira fig 2). I ainda nos no a papia di e otro nashonalidatnan.
Un periodista a supliká mi persona pa no hasi mi komunikadonan muchu largu. Pues mi ta terminá tresiendo dilanti ku di e 48 preguntanan hasí den e enkuesta, reakshon riba 15 di nan a keda afó. No ta duna splikashon. Komo profeshonal i no komo komentarista, mi no por konkluí otro atrobe ku e enkuesta no ta representativo pues no por generalisá esaki. Lo ripití atrobe loke mi a trese dilanti biaha pasá: Si tòg basa maneho riba investigashonnan ku no ta representativo, anto ta violá un di e prinsipionan di bon gobernashon, den esaki e prinsipio ku mester ta kuidadoso”, Willem Cecilia a bisa.


text:
Dialuna mainta, Prome Minsiter Evelyn Wever-Croes a wordoinvita na un celebracion hopi special na Centro Kibrahacha. Hunto cu su famia y e famia grandi di e centro y PromeMinister, Señor Charles Lake a celebra e gran bendicion di a haci 100 aña.
Prome Minister a bishita Centro Kibrahacha algun luna pasana unda cu el a conbersa cu señor Charles y cu hopi emocionseñor Charles a conta Prome Minister cu e ta bay celebra 100 aña, pero bou di un condicion, esta si Dios permiti’e. SeñorCharles a haci 100 aña y a celebra esaki rondona di esnan cu tastim’e y cu tin cariño p’e, mustrando asina tambe e bida cu señor Charles a hiba, ganando afecto, amor y cariño di famia y amigonan.
Tawata pa Prome Minister un honor grandi di a wordo invitana e celebracion di 100 aña di experiencia di señor Charles Lake y a desee pabien y hopi bendicion.
Prome Minister a tuma e oportunidad tambe pa saluda y a gradici nos dushi pensionadonan pa e trabou grandi cu nan a haci pa nos pais.


text:
Miami Police Department ta duna kolaborashon na Politur i tambe Polis di Kòrsou
- font size decrease font size increase font size
Presidente di Fundashon Politur Kὸrsou (Polis di Turismo), Sr. Humphrey Josefa resientemente tabata na Miami/USA, unda e’la hiba kombersashonnan masha fruktifero ku alto ehekutivonan di Miami Police Department. Meta di e reunionnan aki tabata pa duna oido na e disponibilidat ekspresa pa Miami Police Department pa kopera ku Politur Kὸrsou.
Komo resultado direkto di esaki, un delegashon di Miami Police Department lo ta na Kὸrsou di 25 pa 30 di Septḕmbḕr prὸksimo pa duna training na tantu agentenan di Politur i otro miembronan di kuerpo Polisial di Kὸrsou.
E trainingnan korespondiente tin un karakter tantu teorίko i praktiko.
Segun e fecha di inisio di e trainingnan ta aserka, mas detayes korespondiente ta keda suministra.
Riba e kombinashon di foto athuntu ta bisto Presidente di Politur Kὸrsou Sr. Humphrey Josefa den kompaᾖia di Sr. Manuel Orosa kende ta e hefe mᾴksimo di Polis di Miami i tambe un foto di grupo ku d.r.p.d. Sr. Carmelo de Stefano di WTC (World Trade Centre Kὸrsou), Major Perez direktor di e sentro di training di Miami Police Department, Sr. Humphrey Josefa di Politur Kὸrsou i Sr. Manuel Orosa, ehekutivo prinsipal di Miami Police Department.


text:
ORANJESTAD (AAN): Conseho Electoral ta esun cu tin di tuma decision final si acaso pa eleccion 2021 di dia 25 di Juni venidero lo acepta Rijbewijs como un identificacion valido of no.
Tur esaki tin di haber cu e hecho cu pa algun aña, tabata imprimi Rijbewijs na Aruba pero e informacion cu ta wordo imprimi riba dje tabata ser haci manualmente. Consecuencia di esey ta cu tin hopi Rijbewijs cu eror riba dje.
Pues no a usa un database existente pa djis traspasa informacion corecto pa e Rijbewijs e tempo ey.
Pa tal motibo mes, tin hopi hende cu tin nan Rijbewijs cu ta indica cu nan a nace na Aruba, siendo cu esey no ta e caso. Tambe tin hende cu Rijbewijs cu fecha robez di nacemento, etc. Tur esey a bin debi cu tabata type e nombernan manualmente, y fout por wordo haci.
Desde cu Censo a keda encarga cu emision di Rijbewijs, e textonan aki ta bin for di un database existente unda tur dato ta pasa bon y sin problema.
Segun Sharin Luydens di Censo, ainda decision no a cay. El a bisa cu ta Conseho Electoral ta esun encarga pa tuma decision esey dentro di poco.


text:
Hof kier manda señal bon cla pa stop corupcion ---ORANJESTAD (AAN): Diamars merdia via video conference Hof di Corte Superior na Curacao a dicta sentencia den e caso apelacion IBIS.
Luna pasa tratamento di e caso a tuma lugar y a keda palabra cu ayera tin sentencia. Ta asina cu Wever ta e unico cu no a presenta. DIARIO ta publica e exigencia di Procurador General (PG) luna pasa, compara cu e sentencia di Hof.
Hof a rechaza e defensa hiba cu a viola e ley di derechonan humano (EVRM).
PAUL CROES CONDENA
Paul Croes: PG a exigi pa confirma e castigo di 4 aña di prison y 9 aña sin por actua como politico. Tambe PG a exigi pa detene Paul Croes di biaha ora Hof duna sentencia.
Hof a mustra cu como minister, Paul Croes a malusa su funcion pa dispensacion di permisonan. E tabata pasa riba nengamento di permiso di e departamento concerni y tabata duna permiso tog. E fundacion Excelence a haya hopi placa di comerciantenan pa asina regla permiso.
Hof tambe a mustra cu Paul Croes a laga drenta Aruba un muher ilegal pa cuida su yiunan. Hof ta haya Paul Croes culpable di e acusacionnan. Pa cu e castigo, Hof a tene cuenta cu door di e caso aki, a afecta Paul Croes hopi y cu e no tin bida politico mas. Sinembargo Hof no ta mira esaki motibo pa baha castigo.
Hof a condena Paul Croes na 3 aña di prison y 8 aña sin por ta politico y funcion den gobierno. Hof a rechaza exigencia di PG pa detencion di Paul Croes di biaha.
MELONY CROES PAESCH
Croes Paesch, PG a exigi 120 ora di trabao, 16 dia di prison, 3 luna di prison condicional y 3 aña di prueba.
DECLARA LIBER DI LABA PLACA
Hof ta haya cu un parti di labamento di placa so a wordo trata. Esaki ta relaciona cu e negoshi di Croes Paesch. Hof no ta haya proba cu a laba placa. Hof ta haya cu Croes Paesch ta culpable di a laga drenta un muher ilegal pa cuida nan yiunan. Hof a bisa di ta tene cuenta cu e caso aki a afecta e pareha Croes nan bida hopi. Hof a declara Croes Paesch liber di laba placa y a condena Croes Paesch pa a laga e muher ilegal drenta na 120 ora di trabao pa comunidad y si no cumpli cu esaki e lo mester bay 60 dia sera.
NUÑEZ
Hof ta haya cu Nuñez como tramitador a cumpra Paul Croes pa dispensacion di permisonan. PG a exigi 240 ora di trabao of 120 dia di prison, 4 luna di prison condicional y 3 aña di prueba.
Hof a condena Nuñez na 4 luna di prison condicional cu 3 aña di prueba. Tambe Hof a condena Nuñez na 150 ora di trabou pa comunidad y si e no cumpli cu esaki e lo mester bay 75 dia sera.
DI VECCHIA
Hof ta haya cu Di Vecchia a duna Paul Croes prijs special pa por haya permiso. Di Vecchia a duna un discuento di mas di 2 mil florin. Ta asina cu PG a exigi 40 ora di trabao, 2 siman di prison condicional cu 2 aña prueba of 20 dia di prison.
Hof ta haya e exigencia di PG exagera. Hof a condena Di Vecchia na 2 siman condicional y 3 aña di prueba.
WEVER
Den caso Wever ta asina cu PG a exigi 5mil florin di cual 2500 florin ta condicional cu 3 aña di prueba. Hof ta haya cu no a keda proba cu Wever a cumpra Paul Croes pa haya permiso. E hecho cu Wever a haci donacion chikito na Excelence pa campaña no ta relaciona cu dunamento di permiso. Hof a declara Wever liber.
MARTINUS
Hof ta haya cu Martinus ta wordo declara liber mescos cu PG a pidi. Hof a mustra cu Martinus a cumpra carchinan pa concierto manera e sa haci mas biaha. Hof no ta haya cu esaki tabata pa move Paul pa haya permiso. Hof ta confirma sentencia cu ta declara Martinus liber.
Hof a mustra cu e sentencia di Paul Croes ta pa manda un señal bon cla cu no ta permiti cu ministernan of empleadonan di Gobierno ta laga nan mes wordo cumpra. Hof ta haya cu mester para e forma di corupcion aki.
https://diario.aw/categories/noticia/general/paul-croes-condena-na-3-ana-di-prison-y-8-ana-no-por-postula-como-politico-y-tampoco-traha-den-gobierno#sigProId143ed72577


text:
ORANJESTAD, Aruba: Durante e siman di 2 pa 6 di October 2017 un cantidad grandi di mucha y hoben a bin hunto pa participa den e tradicional October Camp di YMCA Aruba. E evento ta consisti di tres grupo, un grupo di mucha cu un edad di 4 pa 7 aña, un grupo cu edad di 8 pa 11 aña y un grupo di hobennan cual a consisti di hoben cu un edad di 12 pa 17 aña. Ambos localidad, esta YMCA Dakota y YMCA San Nicolas a acepta participante pa e tres gruponan menciona.
E camp a resulta exitoso, unda tur participante a disfruta di diferente actividad. YMCA Aruba a percura pa tene un schedule varia cu diferente sorto di actividad, por ehempel deporte, cooking and baking, arts & Crafts y actividadnan unda e muchanan y hobennan ta desaroya habilidad pa traha den team y pa comunica na un manera efectivo.
E actividadnan no lo tabata posibel sin e ayudo y guia cu e muchanan y hobennan a ricibi for di e staf di YMCA como tambe e grupo grandi di boluntario. Kende por cierto a haci un tremendo trabou guiando e participantenan.
YMCA Aruba ta gradici su staf y boluntarionan kende a yuda haci e Camp aki posibel. Tambe YMCA Aruba ta gradici tur mayor, mucha y hoben cu a confia di nan organisacion. Hunto nos ta enfoca ariba nos hobennan y nos ta crea lidernan den nos comunidad. YMCA Aruba ta recorda mayornan pa inscribi na tempo pa e siguiente Camp cual lo tuma luga den April 2018.


text:
Diamars merdia a drenta informe di un caso di destruccion den trafico pariba di e rotonde Tarabana, mesora a dirigi un patruya na e sitio. Na yegada di e patruya a bin compronde cu aki ta trata di 2 ciclista cu tabata hop yegando e rotonde y a bay pasa memey di e autonan cu tabata bay pabao y cu tabata bay pariba manera un sorto di challenge unda nan a causa daño na 2 auto. Despues di e acto aki un automobilista a sigui tras di un di nan mientras e e otro a keda warda pa polis. E ciclistanan a split y e chauffeur cu a sigui un di nan a bay wak unda e otro a bay. Polis a bay na Mandolinstraat unda eynan a tuma tur datos di e hoben cu entretanto a keda nenga. Polis a bay na e sitio y eynan a haya e confirmacion cu esey ta un di e hobennan.
3 thoughts on “Hobennan ciclista cu maniobra peligroso a pasa memey di auto ta hop causando dañonan na autonan riba caminda.”
-
Ki bo ta gana cu hopmento di bicicleta. Ban ta serio.
-
Dicon su cara ta tapa?? Un conocido familiar politico?


text:
Diaranson mainta Minister di Husticia y Asuntonan Social a reuni cu director di CEA, sr. Geerman y cu director di operacionnan di “Dienst Vervoer & Ondersteuning”(DV&O). E ultimo ta un departamento cu ta forma parti di “Dienst Justitiële Inrichtingen” cu ta resorta bou e Ministerio di Husticia y Seguridad di Hulanda.
COLABORACION ENTRE CEA Y DV&O
Pa basta tempo tin e deseo di colaboracion mas estrecho entre e dos departamentonan. E colaboracion aki lo ta riba diferente aspecto pa mehora funcionamento di e departamento pero tambe pa brinda e empleadonan mas posibilidad.
Director di CEA a indica cu e colaboracion desea lo ta riba e tereno di enseñansa, sosten riba diferente area di trabou di CEA y tambe material. Den cuadro di esaki por pensa tambe riba colaboracion entre e “opleidingsinstituut” di e departamento Hulandes cu scol di polis. E opleidingsinstituut di “Dienst Justitiële Inrichtingen” ta traha di cerca caba cu e academia di polis na Hulanda.
PA CONCLUI
E colaboracion aki lo por nifica hopi pa e “carrière-lijn” di e trahadornan den Husticia y pesey Minister di Husticia, sr. Tjon, ta kere den un convenio asina. Otro siman lo reuni cu e “plaatsvervangend algemeen” director sr. Jelte Penninga pa wak con lo por yega na formalisa e colaboracion aki mas pronto posibel.


text:
Kòrsou
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Kòrsou (òf Curaçao) ta un isla i un pais den Reino Hulandes den parti zùit di Karibe for di e kosta di Venezuela. E isla ta esun mas grandi i mas populá di e tres islanan ABC (ta para pa Aruba, Boneiru). Kòrsou su kapital ta Willemstad. Kòrsou a haña su Status Aparte huntu ku Sint Maarten, riba 10 di òktober 2010. E sobrá di e islanan, ku ta Boneiru, Saba i St Eustatius ta munisipio di Hulanda, asina yamá islanan-BES.
Kòrsou tin un area di 444 km2 (171 mia²). Den e senso di Antias Hulandes di 2001, e poblashon tabata 130.627 habitante, lokual ta nifiká un densidat di poblashon di 294 habitante pa kilometer kuadrá. Den 2017 e poblashon tabata aproksimadamente 160.337 habitante.
GeografíaEditá
Kòrsou ta konosí pa su ref di koral ku ta hasi'é un lugá ekselente pa 'sambuyá'. E lamannan na parti zùit tin hopi lugá popular pa sambuyá. Un karakterístika eksepshonal di Kòrsou ta ku e fondo di laman ta kai hundu den algun shen pia (menos ku shen meter) for di kosta, anto por yega e ref fasilmente sin boto. Nan sa yama e kaminda unda e fondo di laman ta bira hundu e "blue edge" na ingles. Laman fuerte y falta di laman santu ta hasi e kosta nort di Kòrsou peligroso pa landa i sambuyá, pero sambuyádónan avansá sa bai ku boto si kondishonnan permití. E kosta zùit ta hopi diferente y ta ofresé awa remarkabelmente trankil. E kosta di Kòrsou tin yen bahia y boka, hopi di nan bon pa ankramentu. Orkan no sa pasa riba Kòrsou y e tin un klima semi-árido, manera savana. Kòrsou su flora ta otro for di vegetashon típiko di isla tropikal y e ta mas manera esei di parti zùit-ost di Merka. Varios forma di datu, mata ku sumpiña y mata ku ta keda bèrdè henter aña ta prevalente. E punto mas haltu di Kòrsou ta e Seru Kristòfel na 375 meter, na parti nort-wèst di e isla. Esaki ta den e parke reservá, Parke Nashonal di Sint Kristòfel, ku por eksplora ku outo, baiskel, kabai òf na pia. Tin diferente ruta ku por sigui. Kòrsou tin hopi kaminda ku bo por marcha òf kana. Tin e saliñanan, unda flamingo ta bai pa sosegá y kome y 25 kilometer zùit-ost di Kòrsou tin e isla chikitu Klein Curacao.
HistoriaEditá
E habitantenan original di Kòrsou tabata e indígenanan Aruaka.
E promé europeonan ku a mira e isla tabata miembronan di un ekspedishon spañó, bou di Alonso de Ojeda den aña 1499.
E spañónan a desimá e Aruakanan. E hulandesnan a okupá e isla na aña 1634. West-Indische Compagnie (WIC) a establesé Willemstad riba kantu di Schottegat. E promé, kolonista a ignorá Kòrsou pasombra e tabata falta hopi kos ku tabata interesá nan, manera depósitonan di oro. Sinembargo, e haf natural di Willemstad a proba di ta un lugá ideal pa hasi negoshi. Komersio i transportashon di karga riba barku a bira e aktividadnan ekonómiko mas importante di Kòrsou, asina Kòrsou a bin hunga un ròl importante den un di e retnan internashonal di negoshi mas kompliká den historia: e negoshi di katibu atlántiko. WIC a hasi Kòrsou un sentro pa negoshi di katibu na aña 1662. [1] Komersiantenan hulandes a trese katibu for di Afrika na un lugá yamá Asiento (den área di Refineria Isla). Dj'ei nan a bende e katibunan i a hiba nan via barku na varios destinashon den Sur-Amerika i den karibe. Gran kantidat di katibu tabata wòrdu bendé akinan durante e periodo mas prosperoso di e negoshi. Mas despues e inglesnan i e fransesnan a okupá e isla pa un periodo kòrtiku. Kontribuyendo na e meskla di idiomanan riba e isla. E hulandesnan a abolí e sistema di sklabitut na aña 1863. Kòrsou su arkitektura ta un meskla di varios estilo kolonial hulandes i spañó. E varios otro edifisionan históriko den i rònt di Willemstad a logra buta e siudat riba UNESCO su lista di herensia mundial. E isla ta yen di landhùis i kas di palu di maishi. Hopi di nan tabata restorá i hende por bishitá nan. Despues di abolishón di sklabitut a bin un temporada di difikultat ekonómiko, ku a pone hopi hende di Kòrsou bai biba afó, manera Cuba unda nan a traha riba plantashi di súku.
Ora a deskubrí zeta na Venezuela na aña 1914, e suerte di Kòrsou a kambia drástikamente. Royal Dutch Shell (promé ku esei: Koninklijke Shell Groep) i e gobièrnu hulandes a traha un refineria ekstensivo riba e sitio bieu di Asiento, unda a bende katibu antes, ku a trese hopi trabou pa un gran parti di e poblashon di e isla, i a pone ku hopi hende djafó a bin biba akinan pa haña trabou tambe. Kòrsou tabata e lugá ideal pa e refineria pasombra e tabata leu for di e desorden sosial i sivil di gran parti di Sur Amérika, pero basta serka di e depositonan di zeta di e Bahia di Maracaibo. Tambe e tin un ekselente haf natural ku por akomodá tanker grandi. E kompania a trese un pida rikesa na e isla. Hopi kas tabata trahá i Willemstad a haña un infrastruktura ekstensivo. Sinembargo, despues di tempu a bin differensianan grandi entre gruponan soshal di Kòrsou. Disatisfakshon y tension entre gruponan soshal a resultá na protestanan grandi riba 30 di mei, 1969. E desorden sivil a kousa un movementu sosial ku a pone ku e poblashon lokal a haña mas influenza den e proseso polítiko. Turismo tambe a desaroyá i ku winst belasting abou, hopi kompania por a establesé nan mes akinan pa evitá reglanan rigoroso di otro pais. Den añanan 1980 Royal Shell a bende e refineria i aworaki PDVSA ta hür e serka gobièrnu di Kòrsou. E ultimo añanan aki Kòrsou ta purbando di kapitalisá riba su historia i herensia úniko pa turismo sigui ekspandé.
PoblashonEditá
Debi na su historia, e isla awor ta yen di varios grupo étnico. Kòrsou awor ta parse di ta e ehèmpel ideal di multikulturalidat. Habitantenan di Kòrsou ta diverso i hopi biaha di varios orígen. Gran parti di e poblashon ta afro-karibense. Esaki ta inkluí hende multi-rasial ku ta identifiká nan mes como afro-caribeño. Tambe tin menoridatnan di hende hulandes, ost asiatiko, portugues i di Levant. Ainda mas, tin tambe varios imigrantenan resien di paisnan serka di Kòrsou, notablemente di Suriname, Haiti, Karibe anglofóniko, Republika Dominikano, Venezuela y Colombia. Den último añanan e kantidad di penshonado hulandes a subi drástikamente.
PolítikaEditá
Kòrsou a haña un gobièrnu limità di su mes riba 1 yanüari, 1954. Apesar di esaki, hopi hende no a partisipá den e proseso polítiko te ku despues di e movementunan sosial den e último añanan '60. Den e añanan 2000 e estado polítiko di e isla tabata bou di diskushon atrobe, lokual ta trata e otro islanan di Antias Hulandes, tratando e relashon ku Hulanda i entre e islanan di Antias. Den un referèndum tené riba 8 aprel 2005, huntu ku Sint Maarten, residentenan a vota pa status aparte pafo di Antias Hulandes, manera Aruba, ningando e opshonnan pa independensia kompletu, birando parti di Hulanda, òf keda manera e ta. Dia 10 di òktober 2010 Kòrsou ta bira pais outónomo den Reino Hulandes. E ministerionan di pais Kòrsou ta nuebe na tur.
EkonomiaEditá
E industrianan mas importante di e isla ta inklui refinashon di zeta, turismo i "offshore banking" esta servisio finansiero internashonal. Transportashon di karga riba barku i otro aktividad konektá ku e haf di Willemstad tambe ta hasi un kontribushon grandi na e ekonomia.
IdiomaEditá
Te ku awe hende sa debatí e orígen di e nòmber Curaçao, pero un splicashon ta ku e ta derivá di e palabra portugues pa 'kurason', lokual ta "coração". Sigun Joubert i van Buurt[2], e nòmber Kòrsou ta originá serka e kaiketionan, kende tabata ser referí den relatonan spañó manera "Indios Curaçaos". Esei ta signifiká ku kisas e poblashon aki tabata yama su mes asina. Awendia hende di otro pais sa asosiá e nòmber Curaçao ku un tipo di blou, i sa huza e como un athetivo, pasó di e likùr blou skur yamá "Blue Curaçao".
E idiomanan mas papiá na Kòrsou ta papiamentu, hulandes, spañó i ingles. Papiamentu ta e idioma nativo di mayoria habitante, ku hulandes, hulandes como e idiomana ofisial. Hopi papiá ta e idiomanan hulandes, ingles i spañó i ta e idiomanan nativo di basta minoridat grandi. Hulandes tabata e idioma di instrushon na skolnan for di tempu kolonial. Sinembargo, tabata tin hopi debate resien trantado e asuntu di huza papiamentu na eskol, pero tin un skol básiko i un skol di ensenansa avansa ku si ta huza papiamentu komo idioma di instrukshon kual ta kolegio Erasmo na suffisant i SKAI Erasmo (SKol Avansa Integra)
KulturaEditá
AtrakshonanEditá
- Sentro historiko di Willemstad
- Koningin Emmabrug
- Koningin Julianabrug
- Curaçao Sea Aquarium
- Bario di Pietermaai
- Katedral di sumpiña
- Fabrika di Curaçao likor
ReligionEditá
Segun e senso di 2001, mayoria habitante di Kòrsou ta katóliko (85%). Otro denominashon ta protestant, adventista i metodista. Banda di e denominashonnan ofisial kristian, tin habitante ku sa partisipá den religion di Montamentu, brua i religionnan afrikano similar na Voodoo haitiano, 21 divisiones di Repúblika Dominikano i Santeria. Manera otro lugá den Latino Amerika, e misa Pentekostal ta birando mas popular. Tin hende Mòslim i hindú ta praktiká na Kòrsou tambe. Maské ta poko hende, kurasoleñonan hudiu tabatin un impakto signifikante riba historia. Kòrsou tin e kongregashon hudiu mas bieu ku ahinda ta aktivo den henter Amérika - for di 1651 - i e snoa mas bieu di henter Amérika ku ahinda ta huzá for di 1730.
EdukashonEditá
Edukashon na Kòrsou, komo otro lugá den Antias, ta bon segun norma regional. E universidatnan prinsipal ta:
- UoC (University of Curacao )
- St. Martinus University
- UDC (The University of the Dutch Caribbean)
Sentro Pre Eskolar 0 pa 4 aña Guia pa siña i tarea dirigi despues di skol 4 te ku 13 aña
Formashon di Hoben te ku 17 aña
BanderaEditá
E bandera di Kòrsou ta blou ku un strepi hel parti abou i dos strea blanku ku sinku punta na e parti ariba. E blou ta simbolisá laman i shelu (parti abou i ariba, respektivamente), partí pa un strepi hel ku ta representá e solo. E dos estreanan ta representá Kòrsou i Klein Kòrsou, pero tambe 'amor i felisidad'. E sinku puntanan riba kada strea ta simbolisá e sinku kontinentenan for di kual Kòrsou su hendenan a bin.
E strepinan horizontal tin un proporshon di 5:1:2. E streanan tin diameter di 1/6 i 2/9 di e haltura di e bandera. E sentro di e strea mas chikitu ta 1/6 di e haltura, for di e rant ariba i di man robes, i e sentro di esun mas grandi ta 1/3 for di e rant ariba i di man robes. E azul ta Pantone 280, i e hel ta Pantone 102.
TransporteEditá
Kòrsou tin un aeropuerto nashonal esei ta Aeropuerto Hato.
Kurazoleñonan konosíEditá
Linknan eksternoEditá
- Sitio ofisial di Kòrsou
- Curacao Tourism Board Sentro di turismo di Kòrsou
- Curaçao Hospitality And Tourism Association - Informashon riba Kòrsou su hospitalidat i industria di turismo
- Experience Curacao Sitio ofisial di e Curaçao Hotel Association


text: KRALENDIJK — Awe mèrdia den kareda di 12:30 a aterisá un avion prosedente di Saba aki na Boneiru. Ta trata aki di un buelo di charter di e kompania Winair. Riba e buelo aki tabatin 3 detenido ku a bin sinta kastigu aki den instituto penitensario JICN. Ta trata di 1 detenido di Saba i dos 2 detenido di Statia. Parse ku un di e detenido nan tabata sintando kastigu kaba i despues a ser laga den libertat, pero a bolbe detené i ta pendiente pa tratamentu final di su kaso i lo sinta su kastigu na Boneiru. E dos otro detenidonan di Statia lo bin sinta kastigu aki na kual ta un operashon ku ta tuma lugá kaba ku detenido nan di isla riba ta bin sinta kastigu aki na JICN.


text:
ORANJESTAD – Aruba : Seccion di Malesanan Contagioso (DBZ) na Departamento di Salud Publico (DVG) ta percura pa e Declaracion di Salud di e Foodhandlernan. Tur aña un Foodhandler tin e deber pa renoba esaki despues cu el a haya su prome Declaracion di Salud.
Entrante 21 di augustus 2017 DBZ ta pidi solamente un cedula valido of papel di Censo di Afl. 5,= pa e Foodhandler por haci un peticion pa un Declaracion di Salud.
Prome peticion di Declaracion di Salud tin gasto ora di cumpra e stampia (“lege”) di Afl. 30,-, tambe ta paga Afl. 40,= pa test di af/sushi na laboratorio y potret di thorax sea na hospital (Afl. 75,-) of ImSan (Afl. 55,=). Pa renobacion di e Declaracion di Salud ta paga solamente pa stampia y test di laboratorio. Pa haci peticion pa e Declaracion di Salud mester presenta cu un cedula valido of e papel di Censo di Afl. 5,=. Carchi di AZV no ta un medio di identificacion, tampoco por uza rijbewijs of paspoort pa motibo cu e sistema di registracion pa Foodhandlers na DBZ ta traha a base di number di cedula di e persona. Pa e motibo aki ta pidi pa trece cedula of papel di Censo, ambos mester ta valido, ora di haci peticion pa un Declaracion di Saluda sea pa prome biaha of pa renoba esaki.
Pa mas informacion por tuma contacto cu Departamento di Salud Publico na 5224200.


text:
ORANJESTAD, Aruba: Sint Rosa College a habri su aña escolar den nan propio edificio cual a keda renoba. Minister di Enseñansa, Michelle Hooyboer-Winklaar a bishita e scol pa asina mira con bunita e scol a keda, pero tambe pa haya sa for di e maestronan, cabesante y muchanan kico nan ta pensa di nan scol. Durante bishita di e mandatario, e muchanan a canta himno di scol pero tambe un alumno a duna palabra di gradicimento na minister di a laga renoba e scol. Minister Hooyboer-Winklaar a keda emociona cu e palabra di e alumno.
E mandatario a ricibi un tour chikito pa asina por mira e cambionan chikito cu a tuma luga den e ultimo aña escolar. A inicia un renobacion completo di e edificio, cual ta un edificio cu tin mas di 60 aña bieu. Ministerio di Enseñansa a bishita e scol tres aña pasa y aki e aspecto a bin dilanti. Pero tambe muchanan a skirbi diferente carta unda cu nan ta vocifera cu nan a warda hopi aña. Tur esaki a trece cun’e frustracion pero di otro banda ta rekeri pasenshi tambe. Pasobra e proceso pa por a yega na esaki, e scol mester a keda ubica na un otro edificio cual no tabata pa un scol. Nan a haci esey den un periodo di 2 aña y mey.
“Nos ta contento di por a haya e cooperacion di nan parti. E ta un tiki give and take, pasobra e no ta un situacion optimal pa un periodo basta largo”, el a duna di conoce. Na final di dia a haya un edificio renoba, nobo, diferente aspecto cu no tabatin prome. Minister Hooyboer-Winklaar a gradici e team di juffrouw Lai-Ping Carti-Cheong cu a sa di tene hopi pasenshi, pero sigur nunca a perde e speransa cu un dia lo yega na esaki. E mandatario tabata sumamente contento di por a yega na dje den un periodo bastante cortico.
Minister Hooyboer-Winklaar a puntra e muchanan si nan sa cuanto ta costa pa haci un renobacion asina aki y na mes momento el a splica nan cu esaki ta alrededor di 6 miyon florin pa renoba un scol di e tamaño aki. Esey ta pone cu poco poco ta yegando na e diferente scolnan cu mester renobacion completo, apesar di haci trabounan aki y aya unda ta drecha e cosnan mas urgente. Pa por yega na un renobacion completo, e ta un trayecto largo. Riba e lista di prioridad tin 5 scol cu tin e necesidadnan mas urgente, cu ta St. Aloyuis School, Cayena Kleuterschool, Imelda Kleuterschool, Reina Beatrix y Julianaschool cu ya caba a keda muda pa otro caminda. Pa e scolnan aki ta en espera di e fondonan keda cla pa por cuminsa cu e proceso di renobacion. Tambe riba e lista di 83 scol, tin esunnan cu mester di diferente cos.
E parti di renobacion ta keda bin dilanti cual ta un aspecto hopi importante. Tin cosnan cu e directiva di scolnan por haci y ta keda financia door di e subsidio cu nan ta ricibi. Esaki ta pa por sigui cu e mantencion cu no ta keda na final di dia. Cosnan cu kibra completamente, ta mustra den direccion di gobierno pa bin drech’e. Pero e mantencion ta keda den man di e directivanan di scolnan. SKOA tin e 85% di scolnan, edificionan tambe ta propiedad di SKOA. Hopi biaha hende no ta compronde cu edificio no ta di gobierno.
Gobierno a aloca fondonan pa por haci e renobacionnan conforme ley. Pero ley tambe ta bisa cu parti di e mantencion, specialmente pa edificionan cu no ta propiedad di gobierno, ta keda den man di e school bestuur cu ta SKOA. “Nos ta spera di por sigui traha riba e claridad cu tin akinan,” Minister Hooyboer-Winklaar a expresa. Tambe pa mustra precies unda tin e aspectonan cubri via e landsverordening di subsidio y pa por sigui traha pa haya e fondonan necesario pa haci esunnan grandi. Mientras a keda subsidia e mantencionnan chikito den man di directivanan di scol, pa nan sigura cu tur trabou grandi cu haci awo keda den un bon estado pe añanan cu ta bin.


text:
Un rato despues a drenta un otro informacion cu lo tin un problema andando den un camber na Coconut Inn na Noord y cu e auto buska pa autoridad lo ta involvi y tambe cu e hoben lo ta den compania di mas persona.
Na yegada di e polisnan a bin compronde cu e auto ya no ta na e sitio, aparentemente un otro hoben lo a bay cu e auto y e tambe lo tin un arma di candela den su poder. Ora e polisnan a bay na e camber y nan a topa cu 5 hoben den e camber, 3 homber y dos muher. E agentenan a haya e hobennan aki cu municion y arma di candela den nan poder.
Mesora e polis nan a detene tur 5 hoben y a transporta nan pa warda di polis, e arma di candela y municionnan a keda confisca.


text:
Conferencia di prensa: Retonan den Enseñansa
Durante e conferencia di prensa di Gobierno di Aruba dia 27 di september 2021, e minister encarga cu enseñansa (Croes), a elabora riba e prome dianan di trabou y e retonan pendiente den enseñansa.
Durante e prome dianan di trabou, Minister Croes a reuni cu diferente stakeholder, entre otro Departamento di Enseñansa Aruba, Dienst Inspectie van het Onderwijs, Universidad di Aruba, Colegio EPI y sindicato SIMAR. Durante e reunionnan un cantidad di reto y problemanan pa resolve a bin dilanti cu sigur lo haya oido den e maneho di Minister Croes.
“Como minister di Gabinete Wever-Croes 2, mi lo percura pa scucha tur stakeholder, analisa e dolornan y saca e punto di prioridad den e field aki. Mi ta kere cu si tin e boluntad di tur partido y nos tur kier e mesun meta, nos lo por logra esaki pa e causa comun,” e minister a bisa.
Landamento escolar
Minister Croes a tuma contacto cu Departamento di Recurso Humano (DRH) pa haya e conseho final di DRH pa despues sinta bek cu e sindicatonan y/of e representantenan pa haci proposicionnan pa trata di tur manera pa regla e proximo pago di e instructornan di Landamento escolar.
SKOA
Pa locual ta e reto relaciona cu e werksters di SKOA, Minister Croes a indica di lo reuni cu SKOA e siman aki pa scucha nan banda. E minister ta propone pa forma un comision y den 30 dia bin cu un solucion structural. Minister Croes ta kere cu un comision di 5 persona cu representacion di SKOA, di ministerio (expertonan huridico/financiero), di finansas y experto externo, lo por yuda resolve e problematica aki. Lo pidi nan pa den 30 dia repasa e leynan, vonnis y Ministerraadbesluiten pa bin cu conclusion y un conseho final pa asina na un manera elegante yega na proposicionnan sostenibel cu ta atende cu e poblema aki.
OAA
Pronto lo cuminsa cu un comision pa atende cu e retonan relaciona cu Openbare Avondleergangen Aruba (OAA). E minister ta indica cu ya ta wardando algun conseho pa asina pronto yama e grupo aki aden pa tuma algun decision pa structuralmente por resolve esaki.
EPB
Un otro reto cu recientemente a presenta ta cu tin un grupo di 35 alumno cu no por a cuminsa scol na EPB pa motibo cu no tin fondo disponibel pa extra klas y maestro. E titular encarga cu enseñansa a indica cu ya caba a pidi begrotingscoordinator pa sondea den e presupuesto cu e minister saliente a laga atras. A scucha cu e posibilidadnan tey y ta spera cu e siman aki lo por yega na un acuerdo cu e stichting pa pone e fondonan aki disponibel, pa asina por habri e klasnan pa e muchanan bay scol. E ley ta riba mesa y mester percura pa e recursonan.
HOH y Colegio EPI
Un otro reto cu a presenta recientementemente ta e echo cu hospital a kirba e “samenwerkingsprotocol” cu Colegio EPI. Mesora e minister a busca informacion pa e ta na altura di e problematica y a papia cu e minister encarga cu Salubridad (Oduber) pa pronto por sinta hunto y busca un solucion pa esaki.
Infrastructura
E fondonan pa mantencion di edificionan (di scol) ta keda un reto. Tin listanan di prioridad di diferente scol y cual lo tin atencion pa asina cu cuminsa cu e trayecto pa presupuesto 2022. E ora ey lo percura pa hinca ideanan y fondonan necesario.
“Obhetivo y vision di Gabinete Wever-Croes 2 ta pa soluciona problema. Kisas no ta tur por soluciona mes rapido, pero sigur mi deseo y empeño ta pa soluciona mas tanto posibel y di e manera ey crea espacio pa e trankilidad y paz cu ta buscando pa por goberna miho pa henter comunidad.” e minister a indica.
Info / Contact
Pa mas informacion:
Pa informacion di contacto:Scroll To Top